text:
Áki Bertholdsen 10.01.2017 (15:30)
Ongin frí rúsdrekkasøla undir hesi samgonguni
Tað verður ikki í hesi samgonguni, at vit fáa fría rúsdrekkasølu í Føroyum.
Tað staðfestir Ruth Vang, tingkvinna fyri Framsókn, sum eisini er í samgonguni
Í gjárkvøldið skipaði ungdómsfelagið hjá Miðflokkinum fyri fundi um rúsdrekkapolitikkin.
Á tí fundinum vóru eisini umboð fyri Framsókn, Sambandsflokkin, Miðflokkin og Fólkaflokkin og í tí sambandi upplýstu fyrireikararnir, at eisini hinir flokkarnir vórðu bjóðaðir við, men at teir høvdu givið avboð.
Og á fundinum varð Ruth Vang spurd um núverandi samgonga hevur nakrar ætlanir um at broyta rúsdrekkalógina so at vit fáa fría rúsdrekkasølu í Føroyum, ella í hvussu so er, partvís.
Framsókn hevur nevniliga áður lagt uppskot fyri Løgtingið um at vanligir handlar skuldu sleppa at selja øl ella vín.
Tað var í undanfarnu samgongu, tá ið Framsókn var í andstøðu, men tá vóru tað bara teir báðir tinglimirnir hjá Framsókn, sum atkvøddu fyri.
Men eftirsum Framsókn nú er í samgongu, og enntá hevur landsstýrismannin í vinnumálum, varð Ruth Vang spurd um ætlanin um at broyta rúsdrekkalógina, er tikin framaftur.
Men tað er hon ikki.
Ruth Vang staðfestir, at rúsdrekkalógin er ikki nevnd í samgonguskjalinum og at tað ikki er ein partur av arbeiðsætlanini hjá samgonguni.
– Tað man helst vera tí, at undirtøka er ikki fyri at gera broytingar, staðfesti hon.
Í Sosialinum, sum kemur nú seinnapartin, hava vit meiri um sama evni, og har heldur Pál Weihe, fyrrverandi formaður í Fólkaheilsuráðnum, at tað er neyðugt at Rúsan verður nútímansgjørd.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Koreografiin hjá danska Grand Prix vinnaranum DQ er somikið nógv broytt síðan donsku finaluna, at Vígdis Hentze Olsen og Linda Andrews eru vrakaðar áðrenn finaluna í Helsinki.
Hóast føroyska songkvinnan Linda Andrews og føroyska dansarinnan Vígdis Hentze Olsen vóru við til at tryggja danska Eurovision vinnaranum DQ atgongd til stóru evropeisku finaluna í Helsinki, so verður hvørgin teirra at síggja á pallinum leygarkvøldið, tá væntandi væl yvir 100 milliónir hyggjarar seta seg frammanfyri sjónvarpsskíggjan.
Upprunaliga skuldu bæði Linda og Vígdis við til Finlands, og Linda hevur somuleiðis sungið kór á upptøkunum av vinnaralagnum Drama Queen, ið hevur verið nógv at hoyrt í Danmark. Men tá avtornaði, fingu Linda og Vígdis at vita, at tær ikki sluppu við til Finlands. Tað er koreografurin hjá Danmarks Radio, ið hevur lagt framførsluna hjá DQ til rættis, sum hevur vrakað føroysku luttakarnar. Grundgevingin var, at Linda ikki dugur nóg væl at dansa og at Vígdis ikki dugur nóg væl at syngja. Nýggja koreografiin kravdi, at talan var um dansandi kórsangarar, og so var ikki pláss til ikki dansandi kórsangarinnuna Lindu og ikki syngjandi dansarinnuna Vígdis. Sostatt mugu føroyingar brynja seg við toli, tað verður sostatt minst eitt ár inntil vit á fyrsta sinni sleppa at uppliva ein føroying í Eurovision finaluni ella í grand prixnum, sum tað eitur á góðum gomlum føroyskum.

robotstxt: allowed

filter: keep


text:
Við Boðtænastuni er lætt at halda eyga við ymsum rørslum á kontuni. Tú kanst velja ymisk boð, m.a. tá peningur er komin inn á kontuna, ella tá saldan kemur niður um ávísa upphædd.
Við Boðtænastuni kanst tú velja at fáa sms-boð ella teldupost um, hvat hendir á kontuni.
Veljast kann millum hesi boð:
- Salda á kontuni
- Tá saldan fer yvir ávísa upphædd
- Tá saldan fer undir ávísa upphædd
- Tá flyting yvir ávísa upphædd fer av kontuni
- Tá flyting yvir ávísa upphædd kemur á kontuna
Undir saldu eru aftur aðrir valmøguleikar, har tú kanst velja, nær tú fært salduna sendandi:
- Fastan dag í vikuni, t.d. hvønn mánadag
- Fastan dag í mánaðinum, t.d. 1. í hvørjum mánaði
Fyri at tænastan kann skrásetast, skal fartelefonnummarið ella teldupostadressan hjá tær verða skrásett í bankanum.
Boðtænastuna kanst tú stovna í Netbankanum. Eisini ber til at venda sær til okkara á telefon 330 330, so gera vit tað fyri teg.


text:
Sluppir á Selvogsbankanum - Úr myndasavninum hjá Jesar Hansen
27.august 2011
Myndir
av sluppum úr Vágum.
Myndasavni er í støðugum vøkstri, eini 600 myndir eru nú á heimasíðuni.
Eftir at hava verði í gjøgnum árstalsbólkarnar, sæst at tað er í tí eldra endanum, frá slupptíðini, at myndir
ikki eru dagaðar undan kavið enn. Hetta broytist vónandi so við og við.
Slupptíðin í Vágum byrjaði 1872, sambært
tí elsta eg finni, tað var slupp 28 BRT keypt til Miðvágs, hon nevndist Elisabeth, eigari var J.R.Heinesen.
Og síðan komu til
Miðvágs, Gauntlet 59 BRT í 1878, Catherine 50 BRT í 1883 og Daggry 78 BRT í 1899.
Í Sandavági var fyrsta slupp Guiding Star
í kom til bygdina í 1895.
Í Sørvági er ein í eitur Prøven 24 BRT, keypt til bygdina í 1906 ella 1907.
Har eisini ein í eitur Port Jackson 35 BRT, um hetta er tað elsta í Sørvági, eri eg ikki sikkur í.
Um hetta ikki er so, vinarliga rætta hetta, við at gerða viðmerking niðanfyri.
Málið er, at tað í minsta lagi er ein mynd av hvørjum farið yvir 5 tons í Vágum, í hesum savni.
Ætlanin er at gerða eitt yvirlit yvir slupptíðina í Vágum fyri at finna útav hvat manglar av sluppmyndum.
Annars hava allar myndir áhuga, send tær á mail vagaskip@hotmail.com
Vinarliga
Jan Erik Simonsen
Fartlf. +298 212753
GG: Øll almenn endurnýtsla av myndum úr hesum myndasavni skullu viðmerkjast www.vagaskip.dk undir myndini.


text:
Arizona
Arizona (enskt: State of Arizona), á føroyskum ofta stavaður Arisona, er ein lutstatur í Sambandsríkinum Amerika við umleið 6,39 millionum íbúgvum (2010). Í suðri hevur Arizona mark við Meksiko, í norðri við Utah, í eystri við New Mexico og í vestri við Kalifornia og Nevada. Fleiri enn 5 mál verða talað, men høvuðssmálið er enskt, sum er móðurmál hjá um 75 % av fólkinum. Enskt er alment mál; men mong tala eisini spanskt og navaho. Spanskt er móðurmál hjá umleið 20 %.
Størsti býur og høvuðsstaður er Phoenix. Í Phoenix og økinum rundanum búgva 4,17 mió. fólk. Aðrir stórir býir er Tucson, Mesa, Glendale, Chandler og Scottsdale. Har er eisini Grand Canyon. Tað er ein 16 kilometrar long og upp til 1800 metrar djúp gjógv, á enskum nevnd canyon. Grand Canyon er vorðin til av Koloradoánni, sum í milliardir av árum hevur máað seg djúpt niður í lendið. Eyknevni hjá Arizona er Grand-Canyon-staturin (enskt: The Grand Canyon State).
Innihaldsyvirlit
Landalæra[rætta | rætta wikitekst]
Um 90 % av statinum er heit og turr sandoyðimørk. Størstu oyðimerkurnar eru Paintedoyðimørk (enskt; Painted Desert) fyri norðan og Sonoranoyðimørk (enskt; Sonoran Desert) fyri sunnan. Einaferð livdu bara dýr, sum høvdu lagað seg til hitan, í Sonoroanoyðimørk. Nú er Phoenix í Suðurarizona ímillum teir býir í USA, sum vaksa skjótast, hóast hann er mítt í oyðimørkini. Fólkavøksturin frá 1960 til 1990 var heili 300 %. Ein av atvoldunum til, at Coloradoá er byrgd og ikki longur rennur í havið, er nógva vatnnýtslan í Phoenix.
Djúpa og breiða gjógvin Grand Canyon í Norðurarizona varð til fyri milliónum árum síðan, so hvørt sum vatnið úr Coloradoánni máaði seg niður í klettin. Í støðum er gjógvin 1600 metrar djúp og hevur máað seg niður ígjøgnum klett, sum er 2000 milliónir ára gamal. Fjølbroyttar steinrenningar, funnar í bergvegginum, siga frá skiftandi jarðfrøðini í Grand Canyon.
Hægsta fjallið er Humphreys Peak í Kachina Peaks Wilderness í Miðarizona. Humphreys Peak er góðar 3 800 metrar høgt.
Landslutir[rætta | rætta wikitekst]
Arizona hevur 15 counties (landslutir):
Søga[rætta | rætta wikitekst]
Indiánarnir[rætta | rætta wikitekst]
Í Arizona vóru fleiri ættarbólkar, sum dyrkaðu jørðina. Puebloindiánarnir høvdu byrgt áir og grivið veitir. Tá ið so turkur kom, veittu teir vatnið út á lendið. Puebloindiánarnir vóru friðarfólk, men teir ræddust at apasjarnar skuldu leypa á. Teir vóru grannar. Pueblo merkir "bygd". Suðuri hevði hohokamfólkið stóra framgongd, tí at tey vóru dugandi bøndur. Grannatjóð teirra, pueblofólkið, bygdi stór hús, sum vóru áføst og í fleiri hæddum. Húsini vóru av leiri og flættaðum kvistum og stóðu í grunnum gryvjum. Hohokamfólkið livdi í Suðurarizona frá um 100 f.Kr. til um 1400. Flestu teirra hildu til í tí fruktagóða Gilaáardali.
Um 800 búsettu tey seg aðrastaðni - størsta búsetingin verður nú á døgum kallað Snaketown (í Pinal County). Tey vórðu ávirkað av mentanum longri suðuri í Meksiko. Tað sæst á lutum og útbúnaði úr leiri, vovnum klæði og vøllunum, teir gjørdu til meksikanskar bóltleikir. Fornfrøðingar vita ikki, hvør lagna teirra var. Tí verður mentanin nevnd hohokam, ið merkir "tey horvnu". Á hohokamverkstøðunum vórðu gjørdir lutir úr reyðum og brúngulum leiri, sum vórðu prýddir við myndum av dýrum og fólki. Mynstrini í hohokamklæðunum vóru týðiliga eftir meksikanskari list. Við tað, at hohokam bøndurnir veittu vatn á velturnar, heystaðu teir tvær ferðir um árið: fyrru ferð um várið, tá ið kavin tíðnaði, og áirnar floymdu upp um áarbakkarnar, aðru fer seint á sumri, tá ið tað regnaði illa. Teir veltu korn, tubakk, bønir og bummull. Hohokamfólkið velti eisini mais.
Hohokamar funnu upp kynstrið at brenna myndir við sýru. Teir sýrubrendu skeljar, sum teir keyptu frá fólki á vesturstrondini. Djór vórðu málað við tjøru á skeljar. So varð skelin dyppað í tynta sýru, sum brendi burtur tað ómálaða, og tað málaða varð verandi eftir. Hohokamfólkið málaði seg um kroppin, tá ið tey skuldu til kappleikir og halda átrúnaðarligar høgtíðsdagar. Hohokambøndurnir byrgdu veitirnar við flættaðum mottum. Soleiðis veittu teir vatnið av einari veltu á aðra.
Innlima[rætta | rætta wikitekst]
Arizona var einaferð spanskt hjáland. Tá ið Meksiko tók loysing frá Spania 1821, var Arizona partur av Meksiko. Í 1845 bað Arizona um at verða limað inn í USA. Tað varð atvold til kríggj ímillum Meksiko og USA í 1846-1848. Meksiko tapti. Arizona bleiv alment lutstatur í USA 14. februar í 1912.
Fólkið[rætta | rætta wikitekst]
15,2 % verða søgd at liva undir fátækramarkinum (2011). 4,1 % av fólkinum eru arbeiðsleys, og miðallívsævin í lutstatinum er 78,93 ár. Undir 1 % av fólkinum eru ikki lesifør. BTÚ fyri hvønn íbúgva í lutstatinum er 31 485 USD. Í januar 2009 búðu 6 500 180 fólk í Arizona. Um 5,63 % vóru indiánar (heimafólkið), 88,74 % vóru av evropeiskari ætt, og hini vóru úr Asia, Afrika og ymiskum oyggjabólkum í Kyrrahavi. Meginparturin av fólkinum er katolikkar, og eini 15 % eru protestantar. 58 % av fólkinum búgva í býum við fleiri enn 100 000 íbúgvum.
Mál[rætta | rætta wikitekst]
Átrúnaðir[rætta | rætta wikitekst]
- Katolikkar - 25 %
- Evangelistar - 23 %
- Ateistar - 22 %
- Protestantiskar - 15 %
- Mormonar - 4 %
- Jødar - 1 %
- Onnur - 11 %
Fólkasamansetning[rætta | rætta wikitekst]
- Hvít 88,74 %
- Latínoamerikanarar 29,6 %
- Svørt 4,20 %
- Indiánar 5,63 %
- Asiatar 2,75 %
- Hawaiianar 0,31 %
Viðgitið fólk úr Arizona[rætta | rætta wikitekst]
Politikkur[rætta | rætta wikitekst]
Jan Brewer (føddur 26. september 1944 í Hollywood, Kalifornia) er guvernørur. Hon umboðar republikanararnar.
Staturin hevur í 2010 samtykt eina lóg, ið krevur at innflytarar skulu hava skjøl á sær, sum prógva at teir hava loyvi til at vera í USA. Løgreglan skal spyrja øll tey, sum hon kortini steðgar av einhvørjari orsøk, og heldur sær út til at kunna vera ein innflytari, hvørt tey hava hesi pappírini. Hava innflytarar ikki pappírini á sær, fáa teir bót. Fleiri býir í USA hava sett handilsforboð móti Arizona, og Barack Obama hevur funnist harðliga at lóggávuni. Líknandi lóggávur eru hinvegin galdandi í fleiri evropeiskum londum.
Hygg eisini at[rætta | rætta wikitekst]
Bøkur[rætta | rætta wikitekst]
- Bayless, Betsy, 1998, Arizona Blue Book, 1997-1998. Phoenix, Arizona.
- McIntyre, Allan J., 2008, The Tohono O'odham and Pimeria Alta. Arcadia Publishing, Charleston, South Carolina. (ISBN 978-0-7385-5633-8).
- Miller, Tom (editor), 1986, Arizona: The Land and the People. University of Arizona Press, Tucson. (ISBN 0-8165-1004-0).
- Officer, James E., 1987, Hispanic Arizona, 1536-1856. University of Arizona Press, Tucson. (ISBN 0-8165-0981-6).
- Thomas, David M. (editor), 2003, Arizona Legislative Manual. In Arizona Phoenix, Arizona, Arizona Legislative Council. Google Print. Retrieved January 16, 2006.
- Trimble, Marshall, 1998, Arizona, A Cavalcade of History. Treasure Chest Publications, Tucson, Arizona. (ISBN 0-918080-43-6).
- Woosley, Anne I., 2008, Early Tucson. Arcadia Publishing, Charleston, South Carolina. (ISBN 0-7385-5646-7).
Ávísingar úteftir[rætta | rætta wikitekst]
Keldur[rætta | rætta wikitekst]
Myndasavn[rætta | rætta wikitekst]
-
Kaktus veksur í oyðimarkahitanum í Sonoranoyðimørk í Suðurarizona.
-
-
-


text:
Góða ráð til Vetrarcamping í Føroyum
Hava sprit við at koyra í avløpini, so tað ikki frystir
Kavi kann leggjast rundan um skortsteinin, og farlig luft inni í vogninum
Hos din campingforhandler kan du også få et forlængerstykke til din skorsten, sådan at din skorstensåbning friholdes for sne. Fås i forskellige længder.
Góð ráð til vetrarcamping frá Peer Neslein um isolering, avløb etc....
Td loysa avløbs-rørini frá undir vogninum = 2 spannir
Soleiðis hava vit spent okkara vogn fast í Vestmanna
Reimar spentar í ketuna, sum er føst í betong so hettar eigur at halda, haldi
eg :o)
Havi verði og sett eina reim á afturat, so nú er ein reim hvørju meðin aftan
Aftan høgru meðin, nú er krókur settur á stelli og á ketuna
Her sæst krókurin høgru síðu aftan
Vinstra síða aftan krókurin festur í ketuna
Krókurin festur í stelli, vinstra aftan
Her síggjast báðir krókarnir undir campingvogninum aftan Vatni frá brúsuni og vaskinum fer beinaleið í rennuna, so er tað ta minni at sleipa :o)
Vatni frá vaskinum
Nú kann vindurin koma :o)
So hava vit sett telti fast fyri veturin, vónandi heldur tað :o)
Her er minst eitt tons av steinum bæði innan og uttan
Sett eina skrástong :o)


text:
Góður sigur á B68
Kvinnur17-04-2017 - Jónfinn Petursson
Kvinnur 1. deild, 4. umfar: B68 – HB 0-3
Kvinnurnar vunnu góðan og sannførandi sigur á Svangaskarði í dag. Elin Maria Isaksen og Rannvá Mortensen hava skrivað dagsins dystarfrásøgn:
Dagurin byrjaði við at vit møttust uppi í HB húsinum til døgurða. Áðrenn fráferð inn á Toftir, til dystin í dag.
Dysturin byrjaði eitt sindur rótut við at vit løgdu høgt pres á verjuna hjá B68, og vit hildu áfram við at leggja høgt press á á tær, og eftir 20 minuttir gav tað pote, eftir eitt horna úr vinstru, sum Lea fær høvdi á og bólturin ferð ímillum beinini á einum b68 leikara og í málið og 1-0 til okkum.
Nú virkaði tað eitt sindur sum um vit sleptu speedarinum eitt sindur og lótu tær sleppa meir og meir inní dystin, og blivu kanska eitt sindur pressaðar í støðum, men einki meira enn verjan og Ása á miðjuni kundu klára.
Seinni hálvleikur byrjaði við at vit løgdu okkum eitt sindur longur aftur á vøllin og satsaðu uppá umstillingar, og lótu tær so sum so sleppa at stýra dystinum eina løtu, men vit tóku so yvir aftur fyri at fáa málið til 2-0, men tað eyndnast ikki í fyrstu atløgu.
Vit vóru eitt sindur ónøgdar við at ein b68 leikari ikki fær sítt seinna gula kort fyri at koma nógv for seint inní eina takkling, har hon bert rakar fótin hjá einum leikara hjá okkum.
Málini til 2-0 er eitt innlegg úr vinstu sum dettur niður í feltið og eftir at fleiri leikarir hava rakt mitt á málverjan sum ikki klárar at halda fast í bóltinum og bólturin dettur fyri føturnar á Rebekku sum uttan at himprast smekkar bóltin í kassan.
Og tveir minuttir seinni slær Rebekka so sigurin fastan við at skora trygt til 3-0 tá hon kemur leys imóti málverjanum. Alt í alt ein fantastiska góður arbeiðssigur á B68 har vit allar kempaðu alt tað sum vit áttu fyri hvørja aðra.
Næsti dystur hjá okkum verður fríggjakvøldið ímóti grannunum B36 vónandi koma nógv fólk at hyggja
Koyr á, HB !!!!
HAGTØLINI
Kvinnur, 4. umfar: 2. páskadag 17. apríl 2017 kl. 15.00 á Svangaskarði
B68 – HB 0-3 (0-0)
0-1 Lea Hansen 20’
0-2 Rebekka Benbakoura 86’
0-3 Rebekka Benbakoura 88’
Liðið: Simona Heinesen – Marjun undir Kletti, Janita Ole-Jacobsen (Nadja Johannesen 66), Ása á Reynatúgvu (liðsk.), Elin Maria Isaksen (Rannvá Mortensen 86), Rebekka Benbakoura, Poula Andreasen (Julia Helena Henriksen 58), Sólrun Thomsen, Jónvá Hentze, Ninna Hansen og Lea Hansen
Venjari: Allan Dybczak
Hjálparvenjari: Gisli Sveinbjørnsson
Dómari: Bogi E. Hansen
Hjálpardómarar: Petur Páll W. Hentze og Jón Marni Johannesen


text:
Maja hevur longt sáttmálan
Maja verður verandi í Kyndil næsta kappingarár.
Maja Dragoljubovic hevur longt sáttmálan við Kyndil, og verður aftur at síggja í málinum hjá kvinnuliðnum komandi kappingarár.
Maja kom til Kyndil kappingarárið 2015/16, og verður hettar triðja árið, hon verður her.
Seinasta kappingarár hildnaðist sera væl, og gav tað úrslit á gallaveitsluni. Maja bleiv: ársins málmaður, ársins málverji á all-star liðnum, umframt ársins leikari í Hvonn deildini.
Kyndil sær fram til komandi kappingarár.
Framtíðin er Grøn!
Aftur


text:
Wikipedia:Mánaðargreinin/mai 2017
Athen er høvuðsstaður Grikkalands og størsti býurin í landinum. Athen er ein av heimsins elstu býum, sum frá skrivligum keldum kann føra sína søgu umleið 3400 ár aftur í tíðina. Har búgva 664 046 íbúgvar í sjálvum býnum. Stórbýurin Athen við forstøðum og upplandi hevði 3.074.160 íbúgvar í 2011, á einum 412 km2 stórum øki. Sambært Eurostat er Athen tann stórbýurin í ES, sum hevur 7. flestar íbúgvar og 4. flestar íbúgvar av høvuðsstøðunum í ES í 2004. Athen er tann syðsti høvuðsstaðurin í Evropa. Arvurin frá tí klassisku tíðini er enn sjónligur í Athen við minnisvarðum og ymiskum bygningum, sum eru listarverk, har tað kendasta nokk man vera Parthenon á Akropolis, sum av mongum verður hildið at vera týdningarmesta bygningsverkið í vesturlendskari mentan frá fornari tíð. Býurin hevur eisini fleiri fornminni frá rómverskari og bysantinskari tíð, og nøkur frá tí osmanniska tíðarskeiðnum. Athen hevur tveir heimsarvar, sum eru á listanum hjá UNESCO yvir heimsarvar, nevniliga Akropolis og Dafni Klostrið.


text:
Hóast okkara kvinnur høvdu bóltin meginpartin av dystinum, og grannarnir bert høvdu ta einu vandamiklu málatsóknina í øllum dystinum, so fingu vit einki mál í uppgerðini.
Í fyrra hálvleiki rakti eitt fríspark hjá Heidi Sevdal tvørstongina, bólturin stakk út til Doris í Garði Olafsdóttir, sum stútaði inn til Elin Mariu Isaksen, ið fekk bóltin í málið. Tíverri veittraði linjuverjin fyri rangstøðu, og dómarin kolldømdi málið.
Hóast okkara kvinnur høvdu fleiri royndir í seinna hálvleiki, stóð verjan hjá B36 stinn fyri. Tá vit so komu ígjøgnum, stóð annaðhvørt málverjin fyri, ella varð skallað ein hálvan metur við síðuna av.
Tá dysturin varð blástur av, fegnaðust tær svørt/hvítu hjartaliga, sum høvdu tær vunnið dystin, meðan okkara gingu hugtungar og skuffaðar av vøllinum, sum skilligt er.
KÍ og EBS/Skála liggja fremst í kappingini við 21 stigum í part. HB er framvegis á triðjaplássi við 16 stigum, meðan B36 er nummar 4 við 10 stigum.
Nú mugu vit ansa eftir, at frástøðan til fremstu liðini ikki økist ov nógv, og besti mátin at gera nakað við tað kemur í næsta leikumfari, tá skulu vit norð til Klaksvíkar at leika móti KÍ.
Hóast keðiliga javnleikin kunnu vit staðfesta fína framgongd hjá kvinnunum og hetta stigatap kenninst sera tungt júst tú at yvirleggjarin er settur væl hægri enn undanfarin ár. Vit koma sterkt aftur og koyri á kvinnur.
Hagtølini:
9. umfar, sunnudagin 2. juni 2013 kl. 14.00 í Gundadali
HB - B36 0-0
Liðið: Nina Davidsen - Marjun undir Kletti (Elin Niclasen 58), Sára Samuelsen (liðsk.), Milja R. Simonsen, Heidi Sevdal, Lív F. Arge (Anitha K. Mortensen 75), Eilin S. Hansen, Bjørt H. Magnussen, Liljan av Fløtum Petersen og Doris í Garði Olafsdóttir
Eyka: Annika Hansen
Venjari: Allan Dybczak
Hjálparvenjari: Ríkin Napoleon Djurhuus


text:
At gera íløgur í virðisbrøv kann vera eitt áhugavert ískoyti til eina samansparingarkontu. Tínar íløgur kunnu verða settar saman av ymiskum íløgusløgum, ið hvør sær vekta ymiskt alt eftir tínum íløguprofili.
Ymiskir íløgumøguleikar
Tað eru nógvir ymiskir íløgumøguleikar at velja ímillum. Tú kanst velja, um tú sjálvur vilt gera íløgurnar, um vit skulu gera tað fyri teg, ella um vit skulu gera tað í felag. Set teg í samband við okkum, so vit kunnu finna bestu loysnina til tín.
Les meira um tínar íløgumøguleikar her:
Yvirskipað um íløgur
At gera íløgur hevur altíð ein ávísan váða fyri, at væntanirnar um gongdina framyvir ikki halda. Ein íløga kann hava tap við sær treytað av gongdini í kursinum og tann, sum ger íløguna, ber váðan fyri hesum.


text:
VIT STUÐLA
Barnaheimið Shanti í India - Sunnudagsskúlin hevur innsavning fyrsta sunnudag í hvørjum mánaði
Shanti Bethel er eitt barnaheim í India, uttanfyri Mumbai. Har búgva 26 foreldraleys børn í aldrinum 2-17 ár.
Tíðliga í 2004 byrjaðu Rajendran og Saloma hetta arbeiðið. Tey eiga sjálvi tveir stórar dreingir. Hesi fólkini hava givið sítt lív til at hjálpa hesum 26 børnunum, ið øll koma úr sera torførum umstøðum.
Fólk, ið hava vitað um barnaheimið, hava fingið hesi børnini inn á barnaheimið. Tørvurin á barnaheimsplássum er sera stórur, men í núverandi støðu er ikki pláss fyri fleiri foreldraleysum børnum á barnaheiminum Shanti.
Børnin fáa ein góðan uppvøkstur í heimligum umhvørvi. Tey fáa mat í munnin hvønn dag, klæðir á kroppin, læra reinføri, ganga í skúla, fáa læknahjálp og verða upplærd í Guds orði. Um tey ikki vóru komin higar, høvdu tey allarhelst verið gøtubørn i Mumbai
At gera hetta arbeiðið hevði verið ómøguligt uttan stuðul úr Føroyum.
Hvussu er ein gerandisdagurin á Shanti?
Barnaheimið er umleið 65 fermetrar til støddar og er í tveimum hæddum. Harafturat er ein terassa uppi á takinum.
Her búgva Rajendran og Saloma saman við teimum 26 børnunum.
At hjálpa sær í gerandisdegnum hava tey kokk, vaskifólk og lektiuhjálparfólk. Hesi arbeiða nakrar tímar um dagin.
Børnini fara hvønn dag í skúla. Tey 5 ára gomlu og eldri fara við bussi og verða eisini koyrd heimaftur í bussi umleið kl. 15.
Børnini hava øll ávísar skyldur at hjálpa til á Shanti, t.d. við matgerð, rudding o.a.
Uttanum húsini eru góðiar umstøður hjá børnunum at spæla og íðka ítrótt.
Hvussu er arbeiðið á Shanti skipað?
Arbeiðið á barnaheiminum er skipað sum ein vælgerandi sjálvseigandi stovnur. Hesin eigur eisini bygningin, sum barnaheimið er í. Í Føroyum er eisini ein ikki vinnuligur grunnur settur á stovn. Hesin hevur til endamáls at stuðla barnaheiminum Shanti í India.
Hvussu nógv kostar tað um mánaðin at reka barnaheimið?
Hvønn mánað eru úteiðslur til m.a: mat, skúla, skúlabúnar, skúlabuss, streym, vatn, lækna, løn til hjálparlærara og køkshjálp.
Tilsamans kostar tað uml. 8.000 – 10.000 kr. um mánaðin at reka barnaheimið. Harafturat koma viðlíkahaldsútreiðslur av bygninginum.
Hvussu kanst tú hjálpa?
Ynskir tú at stuðla hesum arbeiði, ber til at flyta eina peningagávu á konto hjá grunninum Shanti kontonr. 9181 1489560 Allur peningurin fer óskerdur til raksturin av barnaheiminum.
"Tað sum tit hava gjørt einum av hesum minstu brøðrum Mínum, hava tit gjørt Mær!” Matt 25:40


text:
Á hesi síðu verður greitt frá saltmátingum við Skopun.
Saltmátingar
Í samstarvi við Lívfiskastøðina í Skopun hevur Havstovan síðan 1995 gjørt regluligar mátingar av saltinnihaldinum í sjónum við Skopun. Tvær ferðir um vikuna verða sjógvprøvar tiknir úr sjógvinntakinum á Lívfiskastøðini, og hesir verða síðan sendir Havstovuni, har saltinnihaldið verður mátað. Mynd 1 vísir hesar mátingar, eins og mánaðarligt og árligt miðalsaltinnihald. Til samanberingar er víst saltinnihaldið í Atlantssjógvi yvir Bankarennuni, mátað við Magnusi Heinasyni.
Sjógvurin á Landgrunninum er altíð nakað feskari enn Atlantssjógvur vestanfyri, og kemst hetta m.a. av, at sjógvurin á Landgrunninum er nakað avbyrgdur frá sjónum uttanfyri, og at meiri avfall er yvir oyggjarnar. Saltinnihaldið á Landgrunninum fylgir tó somu langtíðarbroytingunum, sum saltinnihaldið í Atlantssjógvi, og hesi hava sum heild verið vaksandi, síðan mátingarnar í Skopun byrjaðu.
Mesta og minsta saltinnihald síðani 1995
Talvurnar niðanfyri vísa ávikavist mesta og minsta saltinnihald fyri hvønn mánað, mátað síðan mai 1995 við Lívfiskastøðina í Skopun. Tann ovara talvan vísir mánaðarmiðal tøl, meðan tann niðara vísir einstakar mátingar. Saltinnihaldið var rættiliga lágt, tá mátingarnar byrjaðu í 1995, men síðan vaks tað støðugt fram til 2010, tá saltinnihaldið á Landgrunninum var met høgt. Hetta sæst aftur í at flestu saltastu virðini í báðum talvunum eru mátað í 2010. Síðani er saltinnihaldið aftur lækkað og er nú lægri enn tá mátingarnar byrjaðu. Tískil eru fleiri nýggj "feskastu" met. Sama gongd er at síggja í hita og saltbroytingum á opnum havi.
Talva 1. Saltasta og feskasta miðal saltinnihald í hvørjum mánað saman við árinum, tá hetta virðið bleiv mátað.
Talva 2. Saltasta og feskasta einstaka máting í hvørjum mánað saman við árinum, tá hetta virðið bleiv mátað.
Mynd 1. Saltinnihald, mátað við Lívfiskastøðina í Skopun, víst sum einstakar mátingar (myrkablátt), mánaðar miðal (ljósari blátt) og árligt miðal (grønt). Brotnaða linjan við stjørnum er saltinnihaldið í Atlantssjógvi vestan fyri Føroyar. Trýst á myndina fyri at fáa størri mynd.
Mynd 2. Miðal saltinnihald í 2016 (tjúkk svørt linja) og fyri tíðarskeiðið mai 1995 - desember 2016 (tunn svørt linja). Eisini sæst mesta og minsta mátaða saltinnihald fyri hvønn mánað (ávikavist appilsingulir og grønir stabbar), mátað við Lívfiskastøðina í Skopun.


text:
2017-12-22 11:33
Fólkaheilsuráðið
Sannlíkindini fyri at hava góða sálarliga heilsu økjast, tess meira virkin ein er, tess oftari ein hugbindur seg í virksemi og felagsskapum, og tess oftari ein ger nakað fyri onnur. Sálarlig heilsa er nakað vit skapa í felag, og tí er góð orsøk til at hugbinda seg í virknum felagsskapum.
Nýggj gransking frá eini kanning millum 3500 danir vísir, at fólk, ið gera eitthvørt virkið, meiningsfult og eru saman við øðrum um hetta, hava upp til fýra ferðir hægri sannlíkindi fyri at hava eina góða sálarliga heilsu. Tað vísa partvís úrslit frá spurnakanningini ”Danskernes Trivsel” hjá Statens Institut for Folkesundhed, sum danska ætlanin ”ABC for mental sundhed” stendur handan. Arbeitt verður við hesi ætlan bæði í Avstralia, Danmark, Føroyum og Norra og er tað í Føroyum Fólkaheilsuráðið, ið hevur ábyrgd fyri verkætlanini, ið í Føroyum eitur ABC fyri sálarliga heilsu.
Úrslitini í donsku kanningini vísa á, at tað ber til at venja og styrkja sálarligu heilsuna, á sama hátt sum likamligu heilsuna. Kanningin er deild upp í spurningar, ið snúgva seg um at gera nakað virkið, nakað saman og nakað meiningsfult, sum vit í føroysku verkætlanini nevna “ver virkin, ver saman og ver hugbundin”.
Felagsskapur hevur alstóran týdning
Úrslitini vísa, at felagsskapur hevur stóran týdning fyri sálarligu heilsuna. Um ein til dømis er partur av einum felagi, bólki ella organisatión, og er virkin í hesum hvørja viku, so er 75% størri møguleiki fyri, at ein hevur góða sálarliga heilsu, samanborið við, um ein ikki er partur av einum felagi, bólki ella organisatión.
Hugbinding og hjálpsemi er vegurin fram
Eisini vísir kanningin at tað eru tvær til tríggjar ferðir størri sannlíkindi fyri góðari sálarligari heilsu, um ein er uppií onkrum, ið bjóðar einum av, arbeiðir fyri einum týdningarmiklum málið, arbeiðir sum sjálvboðin ella hjálpir onkrum á annan hátt.
Um ein hjálpir øðrum eina ella tvær ferðir um mánaðin, so er 40% størri møguleiki fyri, at ein hevur góða sálarliga heilsu samanborið við, um ein ikki hjálpir øðrum. Um ein hjálpir øðrum minst einaferð um vikuna, so er meira enn tvær ferðir so stór (90%) sannlíkindi fyri góðari sálarligari heilsu. Hetta merkir ikki, at neyðugt er at gera ov nógv burturúr, við at regluliga gera reint fyri onnur ella hjálpa vinunum at umvæla húsini hvørt vikuskifti. Hjálpsemi í tí smáa, so sum at práta við ein í familjuni, ið hevur tørv á tí, ella fara eftir postinum fyri ein eldri granna, hevur eisini týdning. Vit kunnu hjálpa øðrum á alskyns mátar. ABC fyri sálarliga heilsu – bæði í Føroyum og Danmark, arbeiðir fyri at skapa røttu karmar og bestu treytir fyri at halda fólk sálarliga væl fyri, og her er ein týðandi táttur altso at hjálpa øðrum.
Úrslitini hava ein jaligan boðskap
Úrslitini frá ymiskum kanningum innan sálarliga heilsu hava ofta ein neiligan boðskap, ið vísir á hvat vit ikki skulu gera og hvat vit skulu fara uttanum. Í hesi kanning er boðskapurin heldur øðrvísi:
“Tað er deiligt at kunna almannakunngera úrslitini av eini kanning, sum enduliga hevur ein so jaligan boðskap: Vegurin til sálarliga heilsu verður slóðaður við at gera tað, sum fyri tann einstaka gevur gleði og innihald í lívinum, og við at vera nakað fyri hvør annan. Jaligir felagsskapir og virksemi økir í týðiligan mun okkara sálarligu heilsu og minkar samstundis um vandan fyri sosialari avbyrging og einsemi – og so eru góð sosial netverk verjandi móti strongd, angist og tunglyndi” sigur ein av samstarvsfeløgunum hjá Fólkaheilsuráðnum, Vibeke Koushede, ið er granskari og serfrøðingur innan sálarliga heilsufremjan hjá Statens Institut for Folkesundhed, og verkætlanarleiðari fyri ABC fyri sálarliga heilsu í Danmark.
Í Føroyum hava vit arbeitt við verkætlanini ABC fyri sálarliga heilsu í skjótt eitt ár. Meira vitan um føroysku verkætlanina fæst her: http://www.folkaheilsa.fo//abc+fyri+salarligari+heilsu.html
Kelda: www.abcmentalsundhed.dk
(Lesið meira undir myndini)
Kunning um ABC fyri
sálarliga heilsu
Hvat er ABC fyri sálarliga heilsu?
ABC fyri sálarliga heilsu er ein heilsufremjandi ætlan, ið roynir at fáa einstaklingin at fara í gongd við at verja og fremja sálarligu heilsuna hjá sær sjálvum og øðrum. Sálarlig heilsa er alt tað, ið ger lívið vert at liva, og tað hevur eins stóran týdning, at vit styrkja okkara sálarligu heilsu eins og okkara likamligu heilsu.
ABC ætlanin hevur eina einfalda leiðbeining, sum vit kunnu taka til okkum fyri at styrkja okkara sálarligu heilsu. Ætlanin hevur í sær ráð, sum vit møguliga ikki fáa raðfest, hava orku til í gerandisdegnum, ella sum vit longu kenna, men hava gloymt.
Við at vera virkin, partur av einum felagsskapi og at gera ymiskt, ið gevur meining fyri einstaklingin, kunnu vit styrkja og bøta um okkara sálarligu heilsu. Hetta er av stórum týdningi fyri trivnaðin hjá okkum menniskjum. ABC fyri sálarliga heilsu er fyrsta granskingargrundaða átakið, sum er fyri øll. Sálarlig heilsa fær við hesum átakinum ein nýggjan og jaligan dent, ið varpar ljós á at vera virkin á ymiskan hátt og snýr seg um at fremja trivnað og styrkja okkum sum menniskju. ABC fyri sálarliga heilsu er merkt av nýhugsan og bjóðar verandi fokus á vandabólkar og serliga viðkvom av, tí sálarlig heilsa er umráðandi fyri okkum øll.
Eins og látur kann vera smittandi, kann trivnaður vera smittandi. Bæði størri og smærri virksemi í gerandisdegnum kann vera við til at styrkja sálarligu heilsuna hjá okkum sjálvum og øðrum, og á henda hátt kann okkara virksemi vera við til at gera mun fyri bæði okkum sjálvi og okkara nærumhvørvi.
ABC-ætlanin er við til at skapa karmarnar fyri at einstaklingurin kann fremja sálarligu heilsuna hjá sær sjálvum og øðrum við ymiskum felagsskapum, virksemi og átøkum, ið geva meining, og sum er fyri øll.
Tað eru tríggir boðskapir, ið ABC fyri sálarliga heilsu stendur fyri, og sum vit kunnu velja at fylgja:
A) VER VIRKIN
B) VER SAMAN
C) VER HUGBUNDIN
A) VER VIRKIN
Tú kanst vera virkin á sera ymiskan hátt og á ymiskum støði.
Tú kanst vera likamliga virkin, tá tú gongur ein túr, íðkar ítrótt, arbeiðir í urtagarðinum, ella fert upp á gólv.
Tú kanst vera sosialt virkin, tá tú ert saman við familju og vinum, tosar við grannan, ert í bindiklubbi, syngur í kóri ella gerst limur í einum felag.
Tú kanst vera sálarliga virkin, tá tú hugsavnar teg um okkurt; lesur eina bók, telvar, loysir krossorð ella bøtir einar holutar buksur.
Tú kanst vera andaliga virkin, tá tú finnur frið og ert burtur í onkrum; gongur ein túr í haganum, gert joga ella mindfullness, ert til gudstænastu, ella tosar við ein vin um lívsins stóru spurningar.
B) VER SAMAN
Tað hevur týdning fyri okkara sálarligu heilsu, at vit eru saman við øðrum og partur av ymiskum felagsskapum, tí tað gevur okkum kensluna av at hoyra til. Sosial sambond sum familja, vinir, starvsfelagar, grannar okkara og at vera uppií ymiskum bólkum, eru dømi um ymiskir felagsskapir. Okkara samleiki og sjálvsvirði verður stimbrað, tá vit eru partur av ymiskum felagsskapi, ið bæði kann vera lítlir ella stórir bólkar, í nærumhvørvinum, runt í landinum ella í altjóða bólkum. Vit kunnu vera partur av einum matklubba, innandura fótbóltsliði við vinum, einum tónleikabólki ella bókaklubba.
C) VER HUGBUNDIN
At vera hugbundin, sipar til at vera uppií onkrum ella binda seg til okkurt við fullum huga. Tú kanst gera sjálvboðið arbeiði, geva tær sjálvum eina avbjóðing, læra okkurt nýtt ella loysa eina uppgávu. Tá tú ert virkin í virksemi, ið gevur meining fyri teg, fær lívið innihald og tú fært eina kenslu av endamálið við lívinum. Títt sjálvsvirði og sjálvsálit verður stimbrað, tá tú verður stoltur av tí, sum tú ert virkin í. Tað nýtist ikki at vera eitt bragd av einum avriki, men kann eins væl vera at baka eina góða kaku, umvæla eina leiku ella ein bát, klára teg væl í tínum starvi ella at hjálpa tínum granna við onkrum. Tess meiri vit eru virkin í eini verkætlan, bólki, áhugamáli ella øðrum, tess størri sjálvsvirði og lívsgleði fáa vit. Tá vit gera okkurt gott fyri onnur ella hjálpa teimum, ið hava tað torført, fáa vit eina kenslu av innihaldi og meining í lívinum, og tað kann vera við til at fremja bæði sálarligu heilsuna hjá okkum sjálvum og øðrum.
At vera virkin, partur av einum felagsskapi og hava eina kenslu av innihaldi og endamáli við lívinum, er við til at skapa gleði og fremja sálarligu heilsuna hjá okkum.
ABC samstarvsfelagar
Við verkætlanini ABC fyri sálarliga heilsu vilja vit fremja sálarligu heilsuna hjá føroyingum. Ein týdningarmikil liður í hesum arbeiði snýr seg um at skapa góðar karmar fyri sálarliga heilsufremjandi virksemi, og at skapa góðar møguleikar fyri at gerast partur av sosialum felagsskapi í nærumhvørvinum.
Vit samstarva við ymisk feløg, stovnar og kommunur, tí í felag eru vit við til skapa betri møguleika fyri at føroyingar kunnu styrkja sálarligu heilsuna. Fólkaheilsuráðið hevur ábyrgdina fyri at leiða og samskipa verkætlanina, og samstarvsfelagnir arbeiða við verkætlanini eftir sínum tørvi, og eru við til at menna og seta sín dám á verkætlanina. Soleiðis verður ABC fyri sálarliga heilsu ment og tillagað í nærumhvørvinum, har arbeitt verður við verkætlanini í praksis.
ABC toymið telur nú 17 samstarvsfelagar:
Klaksvíkar kommuna, Sunda kommuna, Tórshavnar kommuna, Vága Kommuna, Vágs kommuna, Sinnisbati, Gigni, SSP, Reyði Krossur Føroya, Blái Krossur Føroya, Føroya Náttúru og Umhvørvisfelag, Samkoman Lívdin, Føroya Skótaráð, Almannaverkið, Ítróttar Samband Føroya, Parasport Føroyar og Kommunufelagið.


text:
Í dag klokkan 17 letur Rutt Mikkelsen málningaframsýning upp í Fornminnishúsinum á Skála.
Til hesa framsýningina hevur Rutt málað 26 akrylmálningar, sum flestir eru málaðir síðani í heyst. Rutt er fjølbroytt í sínum stíli, og hevur valt at lata hetta síggjast aftur í framsýningini. Hon er búsitandi í Singapor, men kortini eru hugløg og myndaevnini fyri tað mesta føroysk sum t.d. grindahvalir, seyðir, blómur og sokallaðar skroppur. Hóast Rutt hevur havt fleiri framsýningar seinastu árini, so er hetta fyrstuferð at hon hevur framsýning í síni heimbygd.
Framsýningin er opin í tríggjar dagar fram til sunnudagin 17. desember kl. 18.00.
Kelda, mynd og lesið meira á heimasíðuni hjá Runavíkar kommunu HER


text:
Jógvan Hugo Gardar
16.04.2017 - 13:51
Viewpoint Seafarm, ið er ein fyritøka sum norska laksafyritøkan Nova Sea eigur saman við teimum sum hava ment ætlanina, hevur sum mál at brúka ein gamlan boripall úr oljuvinnuni til at menna eitt nýtt slag av alistøðum. Fyritøkan hevur søkt um eitt menningarloyvi fra norsku myndugleikunum.
Sambært IntraFish hevur Viewpoint Seafarm søkt um at fáa 20 menningarloyvir, fyri at kunna menna ætlanina. Norska stjórnin hevur farnu árini gjørt nógv burturúr at lata royndarloyvir so vinnan kann menna nýggjar hættir at ala uppá.
Stjórin í Nova Sea, Odd Strøm, sigur í samrøðu við IntraFish at talan er um at byggja um ein boripall, men at tey enn ikki hava tikið støðu til hvat fyri slag av palli, annað enn at talan verður um ein flótandi pall. Umbyggingin kemur at kosta omanfyri 500 milliónir danskar krónur.
Sum skilst skal alipallurin hava alt av útgerð um borð sum ger tað møguligt at reka eina alistøð. Pallurin skal ikki leggjast á opið hav, men inn undir land, har vanligir aliringar ikki kunnu liggja, tí ov veðurbart er.


text:
Andrea Árting var komin væl upp í árini, tá hon í ringastu tíðunum í 30´unum púra óvæntað gjørdist forkvinna í Havnar Arbeiðskvinnufelag. Kreppan hevði við sær, at fakfeløgini vóru undir trýsti. Hetta nervaði tó ikki Andreu. Hon var órødd, og hon segði altíð tingini beint fram sama, hvar ið hon var. Við sínum eyðsýnda sosiala tilviti gjørdist hon ein ímynd fyri fakfelagsstríðið í Føroyum í 20 øld. Alt sítt vaksna lív setti hon rættindini hjá kvinnum í brennidepilin. Hóast hon ongantíð sat á tingi, so virkaði hon í roynd og veru sum ein sosialpolitikkari. Lønin hjá arbeiðskvinnunum var størsta partin av 20 øld væl lægri enn hjá monnunum. Hetta setti Andrea sær fyri at broyta. Í 1977 rakk hon loksins úrslitinum, at kvinnur og menn skuldu fáa líka løn fyri sama arbeiði.Tá hon seinni sama árið legði frá sær sum forkvinna í Havnar Arbeiðskvinnufelag, var hon 85 ára gomul. Lagt til rættis: Ivan Hentze Niclasen.
Tak niður
Tekstaðar sendingar
Um Sendingina
Her liggja sendingar, sum eru tekstaðar við føroyskum teksti.


text:
Advokatyrki
Umboðandi keyparan
Húsakeyp
- Umboðandi keyparans áhugamál fevnir arbeiðið um:
Fyrireiking til boðgeving:
- Avtala hvussu bjóðast skal, yvirboð, hægstaboð.
- Greiða frá rættindum og skyldum herundir kannan av ognini.
- Útvega váttan um fígging í samband við boðgevingina.
Gerð av keypsavtalu/skeyti:
- Ognarviðurskifti tá t.d. hjúnafelagar/sambúgvandi keypa.
- Greið lýsing av ognini og tí sum fylgir við.
- Ansa eftir ábyrgdarfráskrivingum.
- Yvirtøkudagurin: týdning fyri ábyrgd, innflyting, kostnað, rentur, trygging v.m.
- Tryggja kunnleika um møguligar brúksavmarkingar.
- Ansa eftir treytum og rentuútreiðslum, sum seljarin ynskir orðaðar.
- Tryggja og innistanda mótvegis seljara, at fíggingin er í lagi.
- Áseta býti av kostnaði fyri gerð av avtalu, skeyti og tinglýsing.
- Samskifta við peningastovnarnar um avgreiðsluna av veðbrøvum og avgreiðsla av hesum og skeytinum til tinglýsing, og endalig avgreiðsla av peninginum til seljaran.


text:
Kuba
Kuba er eitt land í Karibiska havinum. Høvuðsstaðurin á Kuba er Havanna. Flestu kubanar eru ættaðir frá sponskum niðursetufólkum ella afrikonskum trælum úr Afrika, ið vórðu førdir hagar at arbeiða í búnaðarlundunum. Í góð fimmti ár hevur Fidel Castro styrt Kuba, men kommunistiska stýri hansara hevur elvt til, at landið hevur verið avbyrgt frá stórum pørtum av umheiminum.
Fleiri enn 200 áir renna ígjøgnum grønu dalarnar í størstu oynni í Karibia, Kuba. Annars eyðkenna fjøll, heyggjar og víðar fløtur landslagið, og allastaðni er jørðin ógvuliga fruktagóð og hóskar væl til at dyrka sukur, tubbak og alskyns tropiskar fruktir og grønmeti.
Innihaldsyvirlit
Búskapur[rætta | rætta wikitekst]
Sukur - gjørt úr sukurrørum, sum er stórvaksið grasslag, sum skal hava bæði nógv regn og nógva sól - hevur leingi verið týdningarmikið fyri Kuba og stendur enn fyri 75 % av øllum innflutningsinntøkunum. Longu tíðliga í 19. øld var sukurvinnan óføra góð inntøkukelda, mest at takka afrikonskum trælum, sum gjørdu alt arbeiðið í stóru sukurlundunum við hond. Nú eru arbeiðsviðurskiftini øðrvísi og nútímansgjørd, og sukurrørini verða mest skorin við maskinu. Men síðan fyrst í 1990-árunum er sukurgrøðin minkað, tí veðrið hevur ikki verið til vildar, og trupult hevur verið at fingið brennievni úr gamla Sovjetsamveldinum. Tí eru nógvar sukurverksmiðjur farnar at brúka ein sukurhjáúrdrátt, nevndur "bagasse", sum brennievni til maskinriknu vinnutól síni. Av øðrum sukurhjáúrdráttum kunnu nevnast putursukur, myrkur siropur, nevndur mellasi og brennivínsslagið romm, ið verður dropadrivið úr sukurrótasevju.
Heita veðrið um dagin og kaldar nætur eru bestu vakstrarumstøður hjá tí tubbaki, sum verður nýtt til havanasigarir. Tubbaksbløðini verða tikin, meðan tey eru ljósagrøn, og hanga so til turkingar í einar 6-7 vikur. Síðan verða tey skild og pakkað og sett at gera, so at tey verða mildari í smakkinum; eftir tað verða tey send til sigarverksmiðjurnar, har konufólk og mannfólk standa við long borð og rulla sigarir við hond. Ein góð sigar er gjørd úr í minsta lagi fimm tubbakssløgum. Sigarirnar verða pakkaðar í eskjur av setrisviði, at tær skulu ikki torna upp.
Politikkur[rætta | rætta wikitekst]
Kommunisma[rætta | rætta wikitekst]
Í 1959 feldu Fidel Castro og uppreistrarbólkur hansara einaræðisharran Batista. Síðan hevur Kuba verið kommunistiskt land og fekk stóran stuðul úr Sovjetsamveldinum, til tað syndraðist í 1991. Mangar samfelagsligar ábøtur og nýskipanir hjá Castro hava eydnast væl. Íbúðarviðurskiftini og heilsuverkið eru munandi batnað, og næstan alt fólkið dugir at lesa og skriva. Men USA kann framvegis ikki torga kommunistiska styrið í Havanna. Síðani Fidel Castro fór frá sum leiðari í apríl 2011, og bróðurin Raúl Castro tók við, hava myndugleikarnir framt fleiri nýskipanir. Eitt nú hava fólk fingið loyvi til at selja fasta ogn og bilar, bankarnir hava fingið størri rásarrúm, og reglurnar um at ferðast uttanlands eru linkaðar.
Fosturtøka[rætta | rætta wikitekst]
Umframt Uruguei er Kuba tað einasta latínamerikanska landið, sum loyvir kvinnum fosturtøku. Harumframt hava nakrir landspartar í Meksiko loyvt fosturtøku.
Kvinnurættindi[rætta | rætta wikitekst]
Eftir kollveltingina á Kuba bleiv javnstøða millum kynini ein partur av nýggja lógarverkinum í landinum, og stór framstig eru gjørd. Men enn síggjast ikki nógvar kubanskar kvinnur í týðandi politiskum og vinnuligum størvum á Kuba.
Søga[rætta | rætta wikitekst]
Amerikanarar taka Kuba, eftir at uppreistur hevur verið har í 1906. Fyri 1955 vóru tað ríkir góðseigarar og feløg í USA, sum áttu ta mestu jørðina á Kuba. Bøndurnir og arbeiðsfólkið vóru fátæk, og skúlagangur var lítil, so tað nógva av fólkinum dugdi hvørki at lesa ella skriva. Í 1959 var kollvelting í landinum, einaræðisharrin varð frákoyrdur, og oyggin fekk nýtt stýrislag, sum í mongum líktist í kommunistalondum. Fidel Castro kom til valdið á nýggjárinum 1959 og gjørdi Kuba til ein komunistiskan stat.
Mentan[rætta | rætta wikitekst]
Tónleikur[rætta | rætta wikitekst]
Lívligi tónleikurin í Kuba er sprottin úr sponskum og afrikonskum tónleiki. Spaniamenn høvdu síni sermerktu løg við sær og ljóðføri, sum gitara og violin; afrikanar høvdu ein heilt annan tónleik við sær og trummu og onnur rútmuljóðføri. Tónleikurin er lutvíst runnin saman og vorðin til rútmiskar tónleikagreinir sum mambo og salsa. Ein onnur væl umtókt tónleikagrein er afro-kubanski jazzstílurin.


text:
Landsstýriskvinnan í mentamálum, Rigmor Dam, hevur sett Finn Thomsen í starvið sum skúlastjóri í Tvøroyrar Skúla.
Tað boðar Mentamálaráðið frá í tíðindaskrivi.
Finn Thomsen er 59 ára gamal. Hann tók læraraprógv í 1982, umframt at hann m.a. hevur tikið skeið innan leiðslumenning. Finn Thomsen hevur øll árini starvast í Tvøroyar Skúla, fyrstu árini sum lærari, og frá 1992 hevur hann verið partur av leiðsluni í Tvøroyrar Skúla.
Finn hevur starvast sum deildarleiðari í Trongisvágs Skúla frá 1998 – 2009, tá hann var fyribilssettur sum varaskúlastjóri í Tvøroyrar Skúla fram til august 2012, tá hann var settur sum varaskúlastjóri í Tvøroyrar Skúla.
Finn tekur við starvinum sum skúlastjóri í Tvøroyrar Skúla 1. august 2016 at rokna.


text:
Embla er heitið á nýggjari norðurlendskari matvirðisløn, sum bóndafeløgini í norðurlondum standa á odda fyri. Føroyar luttaka í bólkunum "Mathandverkarin 2017", "Rávøruframleiðarin 2017", "Matsamskiftarin 2017" og "Matferðamál 2017".
Almenningurin kann tilnevna evnir til virðislønirnar, og sostatt hava føroyingar eisini hendan møguleika. Tilnevning verður gjørd á heimasíðuni "emblafoodaward" HER. Seinasta freist at koma við uppskotum er 17. apríl.
Virðislønin er tann fyrsta av sínum slag, sum umfatar øll Norðurlond, og er stuðlað av Norðurlandaráðnum.
Eftir áheitan frá Norðurlandaráðnum hava bóndafeløgini í Danmark, Svøríki, Føroyum, Íslandi, Finnlandi, Álandi og Noregi átikið sær at skipa eina virðisløn, sum setur tað staðbundna í miðdepilin.
- Endamálið er at styrkja samanhald og vitan landanna millum, og millum tað fólk, sum dagliga arbeiðir við at framleiða, virka og borðreiða fyri okkum øllum, og at menna tað góða tilfeingi vit hava hjá okkum, siga føroysku fyriskipararnir.
Embla fer at verða altin annað hvørt ár, fyrstu ferð í Keypmannahavn í august 2017
Danska bóndafelagið L&F "Landbrug & Fødevarer" er vertur. Við handanina verður vertslandið til virðislønina 2019 avdúkað.
Sigert Patursson, stýrislimur í Emblu, hetir á allar føroyingar at koma við tilnevningum til virðslønina.
- Embla er eitt spennandi tiltak, har ið Føroyar luttaka á jøvnum føti við grannalond okkara. Virðislønin verður við til at varpa ljós á føroyskar rávørur, føroyskt mathandverk og á Føroyar sum matferðamál, sigur hann.


text:
Um vikuskiftið fara 35 børn í 8-9 ára aldri, sum koma úr sjey ymiskum londum, at hava violinkonsert í Norðurlandahúsinum.
Børnini, sum koma úr Suðurkorea, Ísrael, Týsklandi, Onglandi, Danmark, Finnlandi og Laplandi, hava eins og føroysku vertirnir verið við í einum trý ára fjarskeiði í byrjanarfiólspæli, kallað Minifiddlers, sum Géza Szilvay, ið er ein av kendastu tónleikapedagogunum í heiminum, stendur fyri.
Saman við bróðuri sínum, menti Géza Szilvay sín egna frálæruhátt, Colourstrings, har børnini umframt ta auditivu eisini fáa visuella tilgongd til tónleikin. Hetta verður gjørt á tann hátt, at nótar og streingir í lærutilfarinum hava ymsar litir, og tað mennir listarliga kenslusemi og ger innlæringina minni turrisliga enn við bara svørtum á hvítum, skrivar Ólavur Hátún í kunningarskrivi.
Tað var longu í 1977, at føroyskir sang- og tónleikalærarar á ráðstevnu í Svøríki fingu samband við henda serliga frálæruhátt, sum ein annar ungari, Zoltan Kodaly, stóð aftanfyri. Á ráðstevnuni hoyrdu tey The Helsinki Strings, sum ljóðaði betur enn nakað annað á ráðstevnuni.
Í 1984 fingu føroyskir musikkskúlaleiðarar aftur høvi til at hoyra finsu úrmælingarnar, sum eisini komu til Føroya at spæla stutt eftir.
Tá Géza Szilvay fyri trimum árum síðan fór frá sum lærari við Sibelius Akademiið og sum stjóri fá East Helsinki Music Institute, var heitt á hann um at halda fram við einum trý ára fjarskeiði í byrjanarviolinspæli. Hann tók av, og umvegis ein telduskerm hevur hann arbeitt við børnunum í nýggju ymiskum londum.
Tað eru nøkur - tey flestu - av hesum børnum, sum um vikuskiftið koma til Føroya at vera við í einum finalutiltaki. Finalan, sum verður í fýra dagar, er samstundis endin á trý ára skeiðnum, og alt tiltakið endar við einari konsert í Norðurlandahúsinum sunnudagin 12. juni, klokkan 15.00.
Umframt konsertina vera eisini verkstovur, og so fara tónleikalærararnir, sum umframt Gésa Szivay hava arbeitt við børnunum, eisini at hava eina undankonsert. Hon verður í Argja skúla leygardagin.


text:
14. Aug 2017
Video frá eini meirvenjing sum Bill McLeod Jacobsen stóð fyri.
03. Aug 2017
14. august verður B68 dagur fyri øll í Nes kommunu
29. Jul 2017
Tveir B68 leikar við U17 landsliðinum hjá dreingjum til NM í Íslandi
25. Mai 2017
Mál og hæddarpunkt frá dystinum
20. Apr 2017
Mál og hæddarpunkt frá dystinum.
03. Apr 2017
B68 hevur heimavøll ímóti HB í steypakappingini.
21. Mar 2017
Eyðgerð Mikkelsen og Rúna Olsen, eru úttiknar til U17 landsliðið, sum í apríl ferð til UEFA menningarkapping í Bulgaria.


text:
Brølapa frá Joha úr bummull, dupult lag, navy, std. 0-9 ár
Hendan brølapan er frá Joha og er úr 100 % bummull
Hon hevur dupult lag, og er úr sera bleytum tilfari.
Góðskan er av tí allar besta. Brølapan er merkt við "ecolabel", sum merkir, at hon ikki inniheldur evni, sum eru skaðilig fyri børnini ella umhvørvið annars.
Joha er eitt danskt virki, sum er millum teir førandi framleiðararnar av barnaklæðum. Øll klæðini hjá Joha verða framleidd á egnum virkjum frá byrjan til enda, tvs. tey verða ikki framleidd eystanfyri, sum annars flestu barnaklæðir verða í dag.
Vørunummar: 99453 413 balclava, dblayer navy joha


text:
Nú er uppskot lagt fyri løgtingið, sum skal endurstovna tann landsbankan, sum undanfarna samgongan tók av. Saman við landsbankanum kemur eitt váðaráð, ið skal hava eyga við fíggjarkervi og samfelag til tess at fyribyrgja fíggjarkreppur
Kristina Háfoss, landsstýriskvinna í fíggjarmálum, sigur í viðmerking til uppskotið, at føroyski landsbankin og váðaráðið skulu virka fyri fíggjarligum støðufesti í Føroyum.
- Føroyar eru raktar av fleiri fíggjar- og búskaparkreppum seinastu áratíggini. Tær hava kostað samfelagnum, fólkinum og vinnuni nógv, bæði tá ið ræður um fíggjarlig virði, trivnað, sjálvbjargni og fólkatal. Stig verða nú tikin at fyribyrgja, at søgan endurtekur seg, sigur Kristina Háfoss.
Landsstýrið vísir á, at seinasta fíggjarkreppan staðfesti, at fíggjarligu eftirlitsstovnarnir vóru ov veikir og høvdu eftirlit við ov avmarkaðum viðurskiftum. Úrslitið varð, at flestu lond styrktu yvirskipaða fíggjarliga eftirlitið í samfelagnum. Tvørgangandi fíggjarlig váðaráð vóru eisini stovnað. Hetta var fyri at tryggja, at ymsu eftirlitini innan búskapin og fíggjarøkið ikki bert hava eftirlit við einstøkum stovnum ella úrvaldum økjum, men skulu so hvørt gera váðametingar fyri alt fíggjarkervið og samfelagið fyri at fyribyrgja fíggjarkreppur í framtíðini og virka fyri at minka sveiggini í føroyska búskapinum.
- Landsbanki Føroya verður tí settur á stovn saman við Føroya váðaráði við tí høvuðsendamáli at virka fyri fíggjarligum støðufesti. Harumframt skal Landsbanki Føroya virka sum óheftur, almennur fíggjarstovnur og greiningarstovnur og vera skrivstova hjá Føroya váðaráð. Føroya váðaráð verður stovnsett sum sokallaður makroprudentiellur myndugleiki í Føroyum, sigur Kristina Háfoss, landsstyriskvinna í fíggjarmálum.


text:
Í mars í ár vóru 25.581 løntakarar, 603 fleiri enn árið fyri. Vøksturin er 2,4%. Tað er serliga byggivinna og onnur tilvirking, sum eigur ein stóran part av vøkstrinum. Í mars 2013, fyri fýra árum síðani, vóru um 2.900 løntakarar í byggivinnu, men hvørt ár eftir hetta hevur henda vinnan fingið umleið 200 løntakarar fleiri, so tað nú eru 3.750 løntakarar. Árligi vøksturin hevur verið millum 5,4 og 7,4%, skrivar Hagstova Føroya á heimasíðu síni.
Bæði privatar og almennar tænastur hava umleið 200 fleiri løntakarar nú enn fyri einum ári síðani. Tænastuvinnurnar eru væl størri enn byggivinnan, so vøksturin er heldur lakari í prosentum, nú eru 2,6% fleiri til arbeiðis í tænastuvinnunum.
Kelda og lesið meira HER


text:
Landsstýriskvinnan í heilsu- og innlendismálum, Sirið Stenberg, hevur sett Sjúklingaráðið av nýggjum.
Uppgávan hjá Sjúklingaráðnum er at verða ráðgevandi hjá landsstýriskvinnuni í málum um viðurskifti, ið hava týdning fyri veitingar til sjúklingar í sjúkrahúsverkinum.
Landsstýriskvinnan hevur valt Sjúklingaráðið út frá innsendum uppskotum frá sjúklingafeløgum og áhugabólkum. Tey, ið manna Sjúklingaráðið, eru:
Jákup N. Olsen, Tórshavn
Kristiana Rein, Tórshavn
Trúgvi Jacobsen, Tórshavn
Jóna Skorheim, Klaksvík
Pauli Klakkstein, Klaksvík
Silvia Thomsen, Ánir/Klaksvík
Maud Benjardøgg, Vágur
Emil Michelsen, Øravík
Jeanna í Lágabø, Vágur.
Sjúklingaráðið hevur havt fund og hevur skipað seg. Jákup N. Olsen heldur fram sum formaður, og Maud Benjardøgg heldur fram sum næstformaður.
Sambært kunngerð skal landsstýriskvinnan velja eitt sjúklingaráð við níggju limum, út frá landafrøðiligum atliti, sum skal hava møguleika at viðgera øll heildarmál um viðurskifti, ið hava týdning fyri veitingar til sjúklingar.


text:
Jan Müller
04.01.2018 - 13:54
Oljufelagið Siccar Point, sum í fjør keypti allar olju- og gassognirnar hjá oljufelagnum OMV og harvið eisini fleiri olju- og gasskeldur skamt frá føroyska markinum, sigur í eini fráboðan, at tað nú er við at gera endaligu fyrireikingarnar til at bora á Lyon leitimiðinum har norðuri á bretska landgrunninum vestan fyri Hetland. Í eini umhvørvisfráboðan sigur felagið, at boripallurin West Hercules, sum boraði á føroyska landgrunninum nøkur ár herfyri, fer at bora brunnin 208/2-A í blokkinum 208/2 á einum havdýpi uppá 1444 metrar í Føroyar-Hetlands-rennuni.
Málið við boringini er at avgera, hvar og hvussu djúpt sandur liggur í undirgrundini og tjúkdina á honum. Talan er um Balder-Flett formatiónina. Jarðfrøðingarnir hjá Siccar Point halda, at tað í høvuðsheitum er gass í undirgrundini men eisini nakað av condensati. Boringin fer eftir øllum at døma at byrja seinast í mai. Sjálv boringin fer niður á 2,666 metrar. Um boringin er væleydað er ætlanin eisini at skjóta seismikk í holinum og at gera eina sonevnda brunnroynd. Siccar Point hevur annars eina útbyggingarætlan á tekniborðinum við Lyon gassleiðini sum kjarnu, sum aðrar smærri gasskeldur í grannalagnum síðani kunnu binda í. Við hesum verður tann næsta gassleiðin vestan fyri Hetland (og eystan fyri føroyska markið) veruleiki. Hin er Laggan Tormore, sum varð tikin í brúk í 2016.
Siccar Point hevur eisini leigað boripallin West Hercules til enn eina boring. Hon byrjar 1. apríl á Cambo oljukelduni fáar kilometrar frá føroyska markinum. Endamálið við tí boringini er at gera klárt til eina útbygging av Cambo oljukelduni, sum tá vil gerast tann framleiðandi oljuleiðin vestan fyri Hetland, sum liggur næst Føroyum. Beint norðan fyri hesa kelduna liggur oljukeldan Rosebank, sum helst eisini fer at verða útbygd til framleiðslu.
Lyon liggur heilt har norðuri


text:
Venesuela
Venesuela er eitt land í Suðuramerika. Í vestri hevur Venesuela mark við Kolombia, í suðri við Brasil, og í eystri við Guinea. Tá ið italski rannsóknarfarin Amerigo Vespucci sigldi fram við strondini í Suðurkaribiahavi í 1499, kallaði hann landið Venesuela, ið merkir Lítla Venezia. Húsini stóðu á steyrum, og tað minti hann um húsini og siglingarveitirnar í italska býnum Venezia í Italia. Í 300 ár var landið spanskt hjáland, men í 1811 gjørdist Venesuela frælst ríki. Stórur ójavni er í landinum: oljuvinnan gevur milliardir av sær, kortini búgva ógvuliga mong fólk í fátækrabýlingum í stórbýunum. Inni í landinum búgva indiánar, sum so at siga einki vita um nútíðarmentan okkara.
Í 400 ára søgu sínari hevur Caracas verið lítil býur, bygdur 900 m uppi í fjøllunum skamt frá Karibiastrondini. Tá ið olja varð funnin, bráðvaks fólkatalið úr fáum túsund upp í fleiri enn 4 milliónir. Nú er Caracas nýmótans býur við høgum húsum av stáli og glasi og góðum høvuðsvegakervi.
Nógva oljan, ið varð funnin í Maracaibovatni í 1917, hevði við sær, at Venesuela, ið hevði verið av fátækastu londum í Suðuramerika, gjørdist eitt hitt ríkasta í Suðuramerika. Oljukeldurnar í Maracaibovatni eru tær størstu, vit vita um, tá ið tær í Miðeystri eru frá; eisini eru oljukeldur og stór asfaltdíki við Orinocoá. Hóast alt ríkidømið eru mong fólk fátæk. Lítið er gjørt burtur úr at menna almennar tænastur, og landbúnaðurin gevur lítið av sær. Oljuprísfallið hevur elvt til búskaparliga afturgongd.
27 milliónir fólk búgva í Venesuela (2010), av teimum eru 8 milliónir yngri enn 15 ár. Mesta fólkið býr í býunum norðantil. Mongum teirra dámar væl norðuramerikanska undirhaldsmentan, t.d. at lurta eftir rokktónleiki og at spæla hornabólt (baseball), ein ítrótt, sum menn, ið komu hagar at arbeiða í oljuvinnuni, høvdu við sær.
Høgt uppi yvir býnum Mérida er heimsins hægsta kaðalbreyt. Hon flytur ferðafólk úr býnum og langt niðan til fjals, 4.765 m oman sjóvar. Ferðin varir stívan tíma, og ferðafólkini mega skifta breyt fýra ferðir.
Tey fáu upprunafólkini, sum enn eru eftir í Venesuela, halda til langt inni í landinum tætt við markið ímillum Brasil og Venesuela. Fjølmentastir eru yanomamo-indiánarnir, eini 17.000 fólk. Yanomamoar eru veiðimenn og savnarar. Teir veiða við bogum, ið eru tveir metrar langir. Ørvaoddarnir eru smurdir við eitri, gjørt úr plantum. Teir búgva í ovurstórum rundum sevsmáttum, nevndar yanos, sum teir byggja á einum ruddaðum bera í skóginum. Teir eru í vanda fyri at vera tyndir, bæði tí at skógarvinnufyritøkur og námsfyritøkur oyðileggja lendið teirra, og tí at teir eru ikki mótstøðuførir fyri sjúkum, t.d. meslingum.
Smátturnar eru gjørdar av tunnum plankum og klønum greinum og taktar við pálmabløðum. Í miðjuni er vanliga stórt tún. Eini 10-20 húski búgva í einari "yano", og hvørt teirra hevur sítt egna "býli".
Politikkur[rætta | rætta wikitekst]
Venusuela er eitt land, sum ikki er serliga vinarligt móti USA. Tað kom tíðuliga fram, tá fyrrverandi forsetin úr Venusuela Hugo Chavez koma á røðarapallin í ST í 2006 beint eftir George W. Bush og segði at hann kundi lukta at Satan hevði verðið her [1]. Venesuela hevur verið rættiliga ófriðarligt í februar 2014; bæði viðhaldsfólk hjá Nicolás Maduro forseta og andstøðan hava verið í gøtunum og mótmælt. Tað sum byrjaði fyrst í februar sum mótmælir frá lesandi hevur spreitt seg til at gerast eitt umfatandi mótmæli móti støðuni í landinum, har fátækradømi er umfatandi, og kriminaliteturin er høgur. Tað verða t.d. dripin umleið 25.000 fólk í Venesuela hvørt einasta ár. Tey krevja at Nicolás Maduro leggur frá sær tí tey halda ikki at hann loysir politisku trupulleikarnar í landinum. Maduro tók við sum forseti aftaná Hugo Chavez, tá hesin doyði.
USA hevur ikki vilja samstarva við Venesuela í fleiri ár, og støðan versnaði herfyri tá Maduro sendi nakrar ameikanskar sendimenn av landinum í 2013 [2].
Keldur[rætta | rætta wikitekst]
- ↑ http://articles.cnn.com/2006-09-20/world/chavez.un_1_venezuelan-president-hugo-chavez-nuclear-technology-veto-power?_s=PM:WORLD
- ↑ http://www.washingtontimes.com/news/2013/oct/1/venezuelas-nicolas-maduro-expels-us-diplomats-yank/


text:
Heimasíðan SwimVortex hevur verið í sambandi við fyritøkuna Myrtha sum framleiðir og setti upp svimjihylin sum nýttur varð á HM í Barcelona, og tey siga at har var einki rák.
Myrtha Pools has denied that the circulation in the temporary facility installed at the Palau Sant Jordi for the 15th FINA World Championships could have made one side of the pool “faster” than the other.
A spokesman for Myrtha told SwimVortex.com: “While it is difficult to argue against the facts with regards to the times, we are confident that there were no currents in the pool that contributed to the anomaly.”
Tey gjørdu ‘sirkulatiónstest’ í svimjihylinum á dag 3 og 6 í leypi av HM, har tey koyrdu ymiskt fylltar fløskur í hylin meðan hann var tómur, og síggja á video at tær fluttu so lítið og einki, og tá heldur øvut í mun til tað rákið sum tíðirnar benda á.
Hylurin er so gott sum hin sami sum nýttur varð á HM í Shanghai í 2011, har man ikki sá hesi mynstur í splitt-tíðunum. Her niðanfyri verður skipanin testað við at koyra blekk í ein hyl, og vit síggja væl hvussu tað ikki rekur runt.
Sigast skal tó, at SwimVortex í greinini heldur áfram at vísa á løgnu mynstrini í splitt-tíðum og úrslitum á HM í Barcelona. Nú er tað eitt ‘mysterie’.


text:
Hestoyggin fyri afturstigi og órætti
3. august 2016
Tað er ein afturvendandi trupulleiki, at Strandfaraskip Landsins ikki røkir ferðasambandið við útoyggjarnar og smábygdirnar á nøktandi hátt.
Í Hesti eru fólk, sum vilja búleikast har og nøkur parvíst summarhálvárið, fyri at kunna røkja oynna frá fjals til fjøru.
Tórshavnar Kommuna eigur at stuðla undir, at útoyggjar og smábygdir í kommununi hava so gott ferðasamband sum gjørligt, og soleiðis at fólk trívast á hesum plássum.
Hestoyggin liggur tætt við Havnina, og eiga vit tí at hava eitt ferðasamband, sum er nøktandi, so fólk í kommununi hava møguleikar at koma til og frá - regluligt, álítandi og trygt ferðasamband. Hetta eigur at kunna gerast uttan at tænastan hjá Sandoyingum gerst verri.
Tað er ikki meira enn rímuligt at hava ein túr á middegi út í Hest og aftur, í hvussu so er summarhálvárið, so fólk kunnu pendla til og frá, um eitt hvørt neyðugt ørindi skal gerast.
At skerja túratalið út í Hest mitt um dagin, er at niðurlaga tænastuna til eina útoyggj og harvið gera tað ómøguligt at pendla til og frá oynni, og harvið búleikast í oynni.
Tað kann ikki góðtakast, nú vit liva í 2016, at Hestbygd ferð eftir ferð verður svikin. Latið líkarættin at búleikast og virka í øllum landinum eisini verða galdandi fyri Hestbygd.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Back


text:
Ari av Rana
14.12.2017 - 12:42
34 ára gamli Darko Petric er í rættinum í Glostrup í Danmark dømdur 16 ára fongsul fyri at hava dripið og lima sundur 25 ára gamla Satudarah rokkaran Kevin Andersen í fjør.
Í dóminum stendur, at hann er dømdur fyri ósømiliga handfaring av líki, frælsistøku, grovan harðskap, hóttanir, og brot á vápnalógina.
Fongsulsrevsing á 16 ár er longsta tíðaravmarkaða fongsulsrevsingin møgulig í Danmark.
Ákærin, Morten Frederiksen, kallar sakina fyri óhugnaliga og heilt óskiljandi.
- Hetta minnir um ein av teimum ringastu ræðufilmunum, sigur Morten Frederiksen við TV2.
Kevin Andersen varð dripin 29. august 2016 í síni íbúð í Ballerup, og viku seinni varð hann funnin limaður sundur og og goymdur í Ikea posum og kuffertum í einum skógarøki millum Albertslund og Ballerup.
Í 5 dagar eftir at hava dripið Kevin Andersen, helt Darko Petric ein vin hjá Kevin til gísla inni á baðirúminum í íbúðini hjá Kevin. Vinmaðurin varð eisini hóttur til at lima Kevin Andersen sundur eftir at hann var dripin.


text:
Selen
Selen er frumevnið nummar 34 í skeiðbundnu skipanini. Selen fæst eisini sum kostískoyti og er ein týdningarmikil antioksidantur, ið verjir kyknirnar ímóti umhvørvisdálking og leysum negativum radikalum. Leys radikal verða frígivin av luftdálking, ultraviolettum ljósi og tubaksroyki. Nógvar kanningar benda á, at hesi fríu radikalini í longdini kunnu vera krabbameinselvandi. Selen hevur alstóran týdning fyri fleiri sálarligar- og kropsligar virkningar. Selen stimbrar immunverjuna og er partur av fleri enzymprocessum. Í Norðanlondum er sera lítið av selen í jørðini í mun til aðrastaðni í heiminum.


text:
12.10.13
Louisiana
Á mínum 21 ára føðingardegi fóru Solveig, Knút og eg ein túr á Louisiana. Eg havi verið á listasavninum eina ferð fyrr, og tá var tað við eftirskúlanum. Listasavnið er bergtakandi, og mær dámdi sera væl fyrstu ferð eg var og vitjaði. Eg havi leingi hugsað um at vitja Louisiana aftur, og tí fóru vit trý ein túr á mínum føðingardegi. Hesu ferð vóru vit trý minst líka bergtikin eins og eg var á míni fyrstu vitjan.
Serliga dámdi mær framsýningina Half-A-Wind-Show hjá Yoko Ono. Hon hevur ein minimalistiskan stíl og spælir við skap og snið. Mær dámar væl, hvussu hon spælir við einføld ting, sum vatn. Tað, sum eg serliga legði merki til, var verkið Amaze, ið er ein labyrint úr gjøgnumsiktigum plastikki, har ein telefon er í miðjuni. Ono er tann einasta, sum hevur nummarið til hesa telefonina, og onkuntíð kann hon finna uppá at ringja til nummarið. Sum tað stendur á stølpanum, har telefonin stendur á, skal man taka telefonina, um hon ringir – eg veit slett ikki, hvussu eg hevði borið meg at ella hvat eg hevði sagt. Eisini legði eg merki til verkið Wish Tree, eitt træ sum stendur í havanum á Louisiana. Øll kunnu skriva ynski á ein seðil og hanga hann á træið.
Veðrið var av tí besta, tá vit vóru á Louisiana, og eg hevði heilt gloymt, hvussu nógv mær longdist eftir at síggja og lukta havið. Veðrið og útsýnið var eitt av hæddarpunktinum á túrinum – ein góð ramma fyri eina góða framsýning.
Labels: Sunnvá
Subscribe to: Post Comments (Atom)


text:
Tróndur Arge 02.01.2018 (19:38)
Arsene Wenger í øðini og kærdur
Arsenal var bara tveir minuttir frá at vinna ársins seinasta í fjør, tá teir vitjaðu West Bromwich. Men eitt umstrítt brotsspark í seinasta minuttinum av dystinum gjørdi, at heimaliðið fekk eitt stig, meðan venjarin hjá Arsenal, Arsene Wenger, bleiv í øðini.
- Eg eri sera vónbrotin. Tað hendi móti Stoke, Watford, Manchester City og nú West Bromwich. Hetta er afturvendandi móti okkum, og tað er ørkymlandi, segði Arsene Wenger millum annað á tíðindafundinum eftir dystin.
Hann helt eisini, at tað var ikki samsvar millum tað sum dómarin, Mike Dean, vísti spælarunum í samband við brotssparkshendingina, og tað sum veruliga fór fram. Arsene Wenger helt eisini fyri, at dómarin sá tað, sum hann vildi síggja.
Nú hevur enska Fótbóltssambandið kært atburðin hjá Arsene Wenger eftir dystin. Í kæruni stendur, at tað hann er kærdur fyri atbuðin í dómararúminum eftir dystin, har hann skal hava sátt iva um gegnið hjá dómaranum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Keypa nýtt skip
Hanus Hansen, reiðari, sigur, at arbeitt verður við at keypa skip uttanlands, men einki er avgjørt enn. Ætlanin er at selja Næraberg og Slættaberg og keypa skip fyri pengarnar, sum fáast fyri tey bæði skipini.
Slættaberg liggur. Hann hevur einki fiskiloyvi. Tvey uppsjóvarskip komu í føroyska flotan leygardagin. Annað er Hoyvík hjá Thor Fisheries, og hitt er Høgaberg hjá Framherja.
Sambært keypssáttmálanum kostaði Hoyvík 16 milliónir krónur norskar, sum eru 13,2 milliónir í okkara pengum. Høgaberg kostaði 219 milliónir norskar, 180,7 milliónir føroyskar krónur.


text:
Kjøtetandi plantur
Ein kjøtetandi planta fær tað føði henni tørvar við at fanga og eta kjøt – ikki hestar og leyvur, men smákykt. Kjøtetandi plantur eru ikki so vandamiklar sum tær kanska ljóða. Planturnar veksur ofta har tað ikki eru so nógv tøevni í moldini, og tað er helst tí, hon hevur utviklað seg til kjøtátara.
Fyri at fanga eina flugu ella ein firvaldur, nýta ymsar plantur ymsar framferðarhættir. Plantur sum til dømis heliamphora chimantensis í Venesuela fanga kykt við at rulla bløðini saman. Í bløðunum er ein hyl av sodningarevnum, sum drepa óheppnu kytini. Nakrar fanga fluguna við einari klebrutum evjum. Aðrar brúka smellifellur. Tær eru sum ein opin muður, og tær bíða til offurið setur seg niðurat, so hapsa tær, og kyktið er horvið. Tað er haðani dreparaplanturnar í Hollywood-filmunum fáa sín íblástur. Har finnast eisini kjøtetandi vatnplantur. Tær hava smá hol, sum virka sum dustsúgvarar, ið súgva kyktið inn, beinanvegin tað nertir við. At endans eru plantur, sum noyða offurið inneftir við hárum, til eitt sodningargagn.


text:
Kom í búnýtisdeild okkara og fyll heimið við alskyns hentleikum.
Vit hava stórt úrval til tjalding, kamping, garðslívið, amboðsrúmið,
húsarhaldið, borðhaldið, matgerð, reingerð, persónsrøkt og fitness.
Í okkara stóru handilshølum á Hjalla finnur tú stórt úrval av búnýtum fyri kappingarførar prísir.
Vit geva javnan tilboðsbløð út við niðursettum prísum og vørum, ið hóska tíðarrákinum.
Tá summarið nærkast, kanst tú heilt víst keypa røttu kamping- og festivalútgerðina hjá okkum.
Garðshugnin um summarið verður eisini betur tá tú vitjar Vøruhúsið.
Vit selja grill og útgerð, garðsmøblar og útgerð til at stákast í garðinum við.
Jólatíðin er hugnalig og drúgv høgtíð í okkara hugaheimi. Tað sæst eisini aftur, tá oktober er um at
vera av. Handilin íður í vættrum, ljósketum og jólatrøum. Hetta má upplivast.
Vøruhúsið er staðið við nógvum kendum merkivørum og einari ørgrynnu av spennandi
gávuhugskotum, brúkslutum, amboðum, húsarhaldstólum, køksútgerð og prýðislutum.
Trampolinir
Vit selja eisini trampolinir! Sí úrvalið her


text:
Enska heiti: Bachelor of Science in Marine Biology
Lestrartíð: 3 ár
Umsóknarfreist: Kvota 2 - 15. apríl. Kvota 1 - 1. juli. Upptøka er annaðhvørt ár, næstu ferð í 2018.
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Á hesi útbúgvingini lærir tú um havið og lívið í havinum eins og um veðurfrøðilig árin, ið ávirka Føroyar og restina av jarðarknøttinum. Víst verður á haldgóðar loysnir. Dentur verður lagdur á alisfrøðiligu og evnafrøðiligu eginleikarnar í havinum, og tú fært eisini innlit í fiskaaling.
Enska heitið á útbúgvingini er Bachelor of Science in Marine Biology.
Havfrøðilig vitan er av týdningi fyri umsiting av tilfeinginum, sum er undir støðugari hóttan av ovurveiðu, umhvørvisdálking, tráheysting og veðurlagsbroytingum.
Tú fært førleikar at avmarka, seta fram og greina havfrøðiligar spurningar og greiðsluevni. Rá kanningarúrslit verða tulkað og sett í eitt fakligt, vinnuligt og samfelagsligt høpi.
Útbúgvingin er skipað eftir altjóða leisti, men sum nakað serstakt tekur undirvísingin støði í føroysku náttúruni og teimum djórum, plantum og fólkum, sum hava lagað seg til umhvørviðí Føroyum.
Treyt fyri upptøku er, at umsøkjari hevur miðnámsprógv við:
● alisfrøði á B-stigi
● støddfrøði á B-stigi
● evnafrøði á B-stigi.
Miðaltalið í hvørjari av nevndu lærugreinum skal vera í minsta lagi 4 eftir 7-stiganum ella 7 eftir 13-stiganum. Miðaltalið verður roknað av skrivligum og munnligum próvtalsúrslitum og av endaligum ársmetum.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Útbúgvingin gevur tær grundarlag fyri at arbeiða innan ymisk arbeiðsøki t.d.:
● á granskingarstovnum
● í almennum leiðslum
● hjá friðingarmyndugleikum
● í ráðgevingarfyritøkum
● sum vísindajournalistur
● í undirvísing
● sum kunningarserkønur.
Útbúgvingin er harumframt grundarlag fyri framhaldandi lestur á masterstigi.
Fróðskaparsetur Føroya - www.setur.fo.
Tú kanst venda tær til lestrarvegleiðingina nvd-studvegl@setur.fo ella til Hórald Joensen, útbúgvingarleiðara, horaldurj@setur.fo.


text:
Enska heiti: Master of Navigation
Lestrartíð: 1 1/2 ár
Umsóknarfreist: 1. juni og 22. desember
Skúlabyrjan: august og januar
Útbúgvingarstovnur: Vinnuháskúlin
Útbúgvingarstaður: Tórshavn
Umsóknarblað: http://www.vh.fo/upload/pdf/Umsknarbla%202018.pdf
Sum skipsførari hevur tú evsta myndugleika umborð og hevur m.a. ábyrgd av at tryggja, at arbeiðsgongdir og rakstur av skipinum verður framt sambært lóggávu.
Tú hevur eisini ábyrgd av arbeiðsumhvørvi og trygdarviðurskiftum umborð, og at skipið kemur trygt fram í einum reinum havumhvørvi.
Upptøkukravið til skipsførara er, at tú hevur staðið útbúgvingina til skipara. Harumframt 6 mánaðir við skipum yvir 500 BT. Harafturat krevst góðkend sjón- og hoyriroynd (bláabók), sum er yngri enn 2 ár og fráfaringarroynd fólkaskúlans 9. ella 10. flokk ella líknandi.
Skúlagongdin til skipsførara tekur 1½ ár aftur at skipara, sum er 1½ ár, t.e. 3 ár til samans.
Ein lesandi við miðnámsprógvi ella hægri kann klára skipsførara upp á 1 ár.
Sum skipsførari kanst tú vera stýrimaður ella skipari á øllum fiskiskipum og handilsskipum, ið sigla á øllum heimsins høvum.
ella til umsokn@vh.fo
Umsóknarfreistin er 1. juni til at byrja í august og 15. desember til at byrja í januar.
Tikið verður inn eftir tí raðfylgju, sum umsóknirnar koma inn, treytað av, at umsóknirnar lúka upptøkukrøvini og at pláss er.
Vinnuháskúlin kann ikki veita lesandi innivist, men vit kunnu vísa til fylgjandi stovnar, sum kunnu útvega innivist.
Vinnuháskúlin – www.vh.fo


text:
Nógv fólk hava afturvendandi sett sær sjálvum spurningin, hvønn leiklut føroysku sendistovurnar í Evropa spæla. Fær landið nakað aftur fyri stóru íløgurnar?
Løgmansskrivstovan hevur boðað frá, at sendistova Føroya í London letur aftur í heyst. Uttanríkistænastan skal spara.
Føroyska uttanríkistænastan er ikki ókeypis fyri føroyska skattgjaldaran. Og tí hevur skattgjaldarin eisini uppiborið at vita, hvat hann ella hon fær fyri peningin, sum á hvørjum ári fer til fýra sendistovur uttanlands. Men hesin spurninur er ongantíð svaraður.
Høgni Hoydal, formaður í Tjóðveldi, hevur arbeitt nógv fyri sendistovunum, og hann er kanska høvuðsorsøkin til, at Føroyar hava sendistovur í Brússel, London, Keypmannahavn og Reykjavík. Tá formaður Tjóðveldis fekk boðini um, at sendistovan í London letur aftur, segði hann:
“60 mió. fólk búgva í Stórabretlandi. London er heimsins fíggjarligi og mentanarligi høvuðsstaður. Her húsast altjóða stovnar, vinnufyritøkur, fremsta mentanarlív v.m. Gjøgnum hesa sendistovu hava vit samband til Skotlands, Norðurírlands, Írlands og Wales. Og hetta eru okkara næstu grannar – har stór og týdningarmikil viðurskifti fara fram í løtuni. Vit kunnu fáa nógv betri handilssambond við Bretland og tað er okkara størsti útflutningsmarknaður.”
Men hetta sigur einki um sendistovuna í London og leiklut hennara. Bara breið orð, sum lýsa møguleikarnar í Stórabretlandi. Vit eru ikki komin eitt fet nærri spurninginum:
Hvat fáa Føroyar fyri nógvu milliónirnar, sum sendistovurnar kosta samfelagnum á hvørjum ári?
Standa útreiðslurnar mát við tað, landið fær afturfyri?
Men eingin – ella sera fá – vita, hvat kemur burturúr nógvu milliónunum, sum fíggja virksemið á føroysku sendistovunum. Og tað er stóri turpulleikin. Um sendistovurnar hava góð og búskaparliga burðardygg úrslit at vísa á, so er at fáa tað alment fram. Men tað er ikki hent. Hevur sendistovan í London fasiliterað avgerandi sambond millum føroyskar fyritøkur og bretska marknaðin? Hevur sendistovan opnað nýggjar marknaðir fyri føroyskum fyritøkum? Eru avtalur gjørdar, sum skapa vøkstur í Føroyum? Eingin veit. Kanska tí sendistovurnar samskifta lítið í almenna rúminum.
Tað einasta vit vita, er, at sendistovurnar eru dýrar at reka. Í januar visti Útvarpið at siga, at búðstaðirnir hjá sendimonnunum kosta 75.000 kr. um mánaðin. Hava Føroyar ráð til, at íbúðin hjá sendimanninum í London, Jóannesi Vitalis Hansen, kostar tí almenna 39.348 krónur um mánaðin í leigu? Fær landið nakað fyri íløguna?
Hesir spurningar eru avgerandi at svara, um sendistovunum skal verða lív lagað. Løgmansskrivstovan hevur kanska ikki fingið eintýtt svar, og velur tí at avmonterað virksemið í bretska høvuðsstaðnum.
Tað er givið, at eitt meirvirði til føroysku høvuðsvinnuna er við til at legitimera sendistovurnar. Men hava sendistovurnar røkt hesa uppgávu? Og eru tær førar fyri at skapa nýggj og betri sambond millum føroyskt vinnulív og útlendskar marknaðir?
Nógv fólk í vinnuni siga seg ikki hava gagn av føroysku sendistovunum. Summi siga, at ein føroyskur sendimaður í Íslandi veit minni um lokala marknaðin samanborið við vinnulívsmannin, sum skal keypa útgerð til trolaran í landinum.
Onnur siga, at sendistovan í London ikki kann ávirka avtalur, sum vinnulívsfólk hava við skotskar fyritøkur um at landa fisk í Skotlandi. Hvat skulu vit við sendistovunum, spyr høvuðsvinnan?
Og ber ikki til hjá vinnuni og vanliga borgaranum at fáa greitt svar, so er kanska rættast at niðurlaga talið av føroyskum sendistovum, tí skaffa tær ikki inntøkur til landið, er trupult at rættvísgera teirra raison d’être.


text:
At velja gávur at koyra í tína skógeskju er ein serliga stuttligur partur av at hjálpa til í Christmas Child. Tað er gevandi at geva til eitt barn, ið tú helst ongantíð fert at møta í hesum heiminum, serliga tá tú veist at tín góða gerð fer at merkjast og at gleða meira enn tú nakrantíð kundi ímynda tær.
Tá tú hevur avgjørt um tín skógeskja skal verða til ein drong ella eina gentu, mást tú eisini hugsa væl um hvørjar gávur hóska best til tann aldursbólkin, ið tú hevur valt.
P.S. Áðrenn tú brúkar allan tín pening uppá gávur, gloym ikki at leggja 30 kr. í ein BRÆVBJÁLVA sum tú leggur omaná skógvaeskjuna (hesin peningur er fyri flutning).
Hvat kann eg koyra í eskjuna?
Tú kanst leggja eitt bræv til barnið og eina mynd av tær sjálvum ella tínari familju í eskjuna. Ikki skriva nakað átrúnaðarligt ella politiskt í brævið. Um tú skrivar navn og bústað, fer barnið, sum fær tína skógeskju, kanska at skriva aftur til tín. Fleiri føroysk børn hava fingið brøv frá børnum, sum hava fingið skógeskju úr Føroyum.
Frætta tit frá børnunum?
Hetta er skrivað við lítlum
Vinarliga IKKI koyra nakrar av hesum lutunum í:
MATUR, ið kann spillast
KLÆÐIR, burtursæð frá tí, sum er nevnt omanfyri.
FLÓTANDI, hársápa, húðkrem, sápubløðrur o.a.
KRÍGSLUTIR, spælibyrsur, revolvarar, hermenn, knívar o.a.
HEILIVÁGUR, vitaminir, bomm fyri hosta, salvur o.t.
VEIKIR LUTIR, lutir, ið kunnu brotna, spegl, o.a.
VANDAMIKLIR lutir, ið kunnu skaða, saksar, o.t.
BRÚKTAR LUTIR
BØKUR við teksti
POLITISKT ELLA ÁTRÚNAÐARLIGT TILFAR
Reglur eru fyri, hvat loyviligt og gagnligt er at innflyta til londini. Allir lutirnir skulu vera nýggir. Vinarliga hugsa um aldurin á barninum, tú gevur til. Koyr ikki smáar leikur í, sum børn kunnu koma at svølgja, tí tey halda tað vera bomm. Allar eskjur verða kannaðar av Samaritan’s Purse í Onglandi. Tey taka sær rætt til at taka lutir, nevndir undir “IKKI KOYRAST Í”, úr eskjuni.
Leikur
Bamsa, dukka, sovidýr, fingradukkur, bilar, flúgvari, munnharpa, blokkfloyta, putlispæl, jojo, oyralokkar, hárprýði o.a.
Skúlatilfar
Blýantar, pennar, blýantsspískari, litblýantar, viskileður, lineal, tussjir, blokkar, málibók, brævpappír, pennahús, klistrimerkir o.a.
Ítrottarlutir
Lítlar bóltar, hoppiband, bóltar at blása upp, sveittaband, svimjibrillur o.a.
Heilsurøkt
Tannbust, tannkrem, sápa, hárbust, lappi, kambur, hárklips o.a.
Annað
– okkurt at eta ella fara í – Góðgæti, ið heldur sær til mars 2018. Tó ikki sjokoláta. Sólbrillur, keppur, handskar, turriklæð, hosur, húgvur o.a.
Havið helst lutir úr øllum bólkunum
Vel vinarliga gávur frá hesum bólkum av gávum:
Vegleiðing:


text:
Persónligt frælsi
Vit vilja, at øll menniskju, uttan mun til aldur, kyn, uppruna, trúgv, sosiala støðu og kynsligan samleika, skulu hava somu rættindi at liva og virka í Føroyum.
Vinnuligt frælsi
Vínnulívið skapar búskaparliga grundarlagið undir samfelagnum og skal sum høvuðsregla rekast í privatum høpi. Tað almenna skal avmarka sín leiklut mest møguligt, og høvuðsuppgávan er at
tryggja, at vinnan er burðardygg.
Tjóðskaparligt frælsi
Framsókn vil, at Føroyar gerast fullveldi. Bert ein fræls tjóð kann gerast fullgildugur limur í altjóða samfelagnum, við øllum teimum fyrimunum og skyldum hetta inniber.
23. Mai 2011
- og gott politiskt handverk. Eitt sindur av kjaki hevur verið um arbeiðslagið í tinginum. Summi halda, at her valdar ruðuleiki og ongin kós. Onkur heldur, at tingið eigur at fara heim, áðrenn tann stóri skaðin hendir. Onnur halda, at løtan er tann rætta, og...
18. Mai 2011
Fólkaflytingin er størsta avbjóðingin vit føroyingar í dag hava og nakað má gerast fyri at venda hesi lagnugongd.Vit eru í dag knappliga 2000 fólk færri í aldursbólkinum millum 20 og 40 ár enn vit vóru fyri 15 árum síðan og samstundis eru vit 5000 fleiri...
17. Mai 2011
- Viðmerkingar til lógaruppskot hjá Anniku Olsen.Nei, eg haldi ikki at hetta er ein gongd leið!
Føroyar sigast at vera eitt frítt vesturlendskt land uttan sensur, og harvið skal tað vera.
Tankin er tó penur og habilur, men eg eri tó stórt bangin fyri,...
13. Mai 2011
Fiskivinnan skal eiga hægstu raðfesting við tí endamáli at hon gerst kappingarfør og lønandi. Øll fiskiveiða skal verða grundað á fiskifrøðiligar tilráðingar frá Havstovuni. Ein 3-5 ára skiftisskipan skal tryggja at øll veiða verður lívfrøðiliga burðardygg. Ein verjuskipan skal tryggja tilgongdina av smáfiski. Allar stuðulsskipanir...
29. Apr 2011
Eg síggi, at tað eru ymiskar meiningar um, hvussu gagnligt tað er, at halda lív í einari minnilutastjórn.Tað eru tey, sum halda, at tað ræður um, at fáa eitt val her og nú. Grundgevingarnar fyri hesum eru ymiskar. Fyri Framsókn er tað bara eitt val,...
26. Apr 2011
Ein semja millum samgonguna (Sambandsflokkin og Javnaðarflokkurin), Tjóðveldi og Framsókn kann hava slóðbrótandi týdning í strembanini eftir at fáa alla fiskivinnu í Føroyum lønandi og burðardygga eftir 5 árum.Framsókn hevur luttikið í samráðingunum við landsstýrið fyri at tryggja, at tey mál, sum hava ligið blokeraði...
14. Apr 2011
So kom góðkenningin frá Innlendismálaráðnum og Framsókn er nú ein flokkur, sum kann stilla upp til komandi løgtingsval. ...
01. Apr 2011
Framsókn skjýtur upp, at løgmaður skipar eina kreppustjórn, ið skal tryggja, at stórmálini, ið arbeitt hevur verið við, ikki detta niður fyri.Nú, tá ið Føroyum, mest av øllum, tørvar politiskar flokkar, ið vísa ábyrgd, ber ikki til at sleppa øllum á gólvið, bara tí at...


text:
Winston Churchill
Sir Winston Leonard Spencer-Churchill Order of the Garter, Order of Merit, Order of the Companions of Honour, Territorial Decoration, Fellow of the Royal Society, Queen's Privy Council for Canada (30. november 1874 – 24. januar 1965) var ein bretskur státsmaður, ið var forsætisráðharri í Stórabretlandi frá 1940 til 1945 og aftur frá 1951 til 1955. Churchill var eisini heryvirmaður í bretska herinum, søgufrøðingur, rithøvundur og listamaður. Hann vann Nobelvirðislønin í bókmentum, og var tann fyrsti persónurin ið var tilnevndur heiðurin sum honorary citizen of the United States. Hann er kendastur sum forsætisráðharri í Stórabretlandi undir 2. heimsbardaga. Hann verður mettur at vera ein av týdningarmiklastu ríkisleiðarum í nýggjari tíð.
Innihaldsyvirlit
Uppvøkstur[rætta | rætta wikitekst]
Churchill varð føddur á Blenheim Palace í Oxfordshire. Pápi hansara var politikarin Randolph Churchill, ið var triðji sonur hertogan av Marlborough. Fulla eftirnavn hansara var Spencer-Churchill, men eins og faðirin strikaði hann Spencer og brúkti bert Churchill. Á faðirsíðuni var hann ættaður frá tí stóra enska generalinum John Churchill, tí fyrsta hetoganum av Marlborough. Mamma hansara, Jeanette (Jennie) Jerome, var dóttir amerikanska millióningin Leonard Jerome. Tað at hann var hálvur amerikumaður var nakað ið Churchill seinni ofta skemtaðist við, serliga tá ið hann var saman við Franklin Roosevelt.
Tann ungi Winston Churchill var stóran part av barndóminum á kostskúla, ið var vanligt tá fyri enskir yvirklassadreingir. Til upptøkuroyndina til Harrow School skrivaði hann onki í latínroyndini og varð tí settur í tann lægsta bólkin, har ið tað mesta av undirvísingini fór fram á enskum. Har kláraði hann seg væl. Hann saknaði mammuna, men hon vitjaði hann sjálvdan, sjálvt um hann í brøvum heim bønaði hann um at koma ella um at lata hann sleppa heim.
Hann fylgdi væl við í yrkisleiðini hjá pápanum, men hevði ikki inniligt samband við hann. Einarferð í 1886 skal hann hava sagt: "Pápi mín er fíggjarmálaráðharri, og ein dag skal eg eisini gerast tað.". Óeydnusami barndómur hansara har hann var sera einsamallur, merktu hann restina av lívinum. Hann hevði tó inniligt samband við barnagentuna, Elizabeth Anne Everest. Burtursæð frá enskum, søgu og fekting, kláraði ungi Winston seg illa á Harrow, og hann varð ofta revsaður fyri vánaligt arebeiði og vantandi arbeiðsavrik. Hann var sjálvstøðugur og uppreistrarsinnaður av lindi og noktaði at læra tey klassiku verkini á latíni og grikskum.
Inn í herin[rætta | rætta wikitekst]
Í 1893, tá ið hann royndi á triðja sinni, slapp hann inn á krígsskúlan hjá bretska herinum Sandhurst, á kavallerílinjuna (ið var stórt vónbrot hjá pápanum). Tvey ár seinni fekk hann prógv sum ottandi besti av 150 í flokki sínum í desember 1894,[1] og 20 ára gamal varð hann tilnevndur undirloytnantur á 4th Queen’s Own Hussars. Hesin herflokkurin var fluttur í tænastu í Bangalore í India, og tá ið Churchill kom hagar við báti hendi eitt óhapp, tá ið hann gekk í land, og økslin fór úr lið. Hann fekk trupulleikar við økslini fleiri ferðir seinni, og hon fór eisin úr lið aftur seinni.
Í India var týdningarmesta virksemi hjá herflokkinum polo, og tað var ikki nakað ið hevði stóran áhuga hjá tí unga og aktiva unga manninum; hann ynskti fleiri hernaðarligt virksemi. Churchill brúkti rættiliga nógva tíð uppá at útbúgva seg sjálvan við bókum, ið mamman hevði sent honum.
Meðan hann var í India leitaði hann eftir størri avbjóðingum. Í 1895 fingu hann og Reggie Barnes farloyvi fyri at ferðast til Kuba fyri at hyggja at, meðan tær sponsku herdeildirnar bardust móti kubanskum geriljaherdeildum. Churchill gjørdi avtalu við blaðið Daily Graphic har ið hann skuldi skriva um stríðið. Churchill fegnaðist um, at hann fyri fyrstu ferð gjørdist partur av skotbardaga, tað hendi á 21 ára føðingardegi hansara. Á vegnum til Kuba vitjaði hann USA fyri fyrstu ferð. Í 1897 hevði Churchill aftur fingið farloyvi og ferðaðist fyri at eygleiða griksk-turkiska kríggið, men tað var liðugt, áðrenn hann kom hartil. Hann helt tí leiðina fram til Onglands, men á vegnum hoyrdi hann um Pathanuppreisturin í Landnyrðings Marklandslutinum (í dag ein partur av Pakistan) og skundaði sær aftur til India fyri at luttaka í herferðini fyri at niðurberja uppreisturin.
Meðan hann enn alment var við herinum í India, royndi Churchill at fáa loyvi til at sleppa við á herferðina ið skuldi vinna Sudan aftur. Leiðarin fyri herferðina, Lord Kitchener var negativur, men Churchill brúkti síni sambond, og fekk forsætisráðharran Salisbury til at senda eitt fjarrit om málið. At enda fekk Churchill eitt starv við 21. Lancers, ein herdeild hvørs samanseting varð avgjørd úr London og ikki av Kitchener. Churchill var samstundis krígskorrespondentur fyri Morning Post, fyri 15 pund pr grein. Meðan hann var í Sudan, luttók Churchill í tí ið er blivið nevnt sum tað seinasta væleydnaða bretska kavalríálop í slagnum við Omdurman. Í oktober 1898 var hann aftur í Stórabretlandi og byrjaði uppá arbeiði við tvey-bindsverkinum The River War, ið varð útgivið árið eftir.
Í 1899 fór Churchill úr herinum og royndi eina politiska yrkisleið. Hann stillaði upp sum valevni fyri Konservativa flokkin í Oldham í einum millumvali tað árið. Hann gjørdist nummar trý (Oldham hevði tá tvey pláss í Undirhúsinum) og varð ikki valdur inn.
Hin 12. oktober 1899 byrjaði seinna boarakríggið millum Stórabretland og boarar í Suðurafrika. Churchill ferðaðist hagar sum krígskorrespondentur fyri Morning Post við løn á 250 pund fyri fýra mánaðir. Komin fram fekk hann pláss á einum bretskum armeraðum toki (pansaratok). Hetta tokið varð avsporað orsakað av at boarar framdu eitt slysálop. Sjálvt um Churchill ikki var í herbúna, so tók hann ræði, fekk rudda linjuna og fekk lokomotivi og helvtina av tokvognunum avstað við teimum særdu. Churchill sjálvur var ikki so heppin, at hann slapp til rýmingar. Saman við øðrum heryvirmonnum og hermonnum varð hann tikin til fanga og hildin í einum krígsfangalegu í Pretoria.
Churchill megnaði at rýma úr fangaleguni, og við hjálp frá einum enskum námsleiðara flýddi hann yvir 480 kilometrar til portugisiskt øki í Lourenço Marques (dagsins Maputo). Flýggjanin gav honum eina ávísa hetjustøðu í Stórabretlandi, samstundis sum hann fekk ábreiðslur fyri ikki at hava bíða eftir tveimum øðrum, ið høvdu havt ætlanir um at flýggja saman við honum. Churchill ferðaðist við skipi til Durban og helt seg so til herin hjá general Redvers Henry Buller, ið var á veg til at hjálpa teimum bretsku herdeildunum í Ladysmith, og síðan at taka Pretoria.
Hann luttók í slagnum við Spion Kop og var við í teimum fyrstu bretsku herdeildunum, ið brutu kringsetanina av Ladysmith; Winston og systkinabarn hansara Charles Spencer-Churchill riðu í fremstu røð, teir yvirtóku eina fangalegu, har ið 52 boarar góvu seg yvir. Churchill útgav tvær bøkur um boarakríggið, London to Ladysmith via Pretoria og Ian Hamilton's March, tær komu út í mai og oktober 1900, báðar bøkurnar fingu góð ummæli og seldu gott.
Útgivið[rætta | rætta wikitekst]
- The Story of the Malakand Field Force: An Episode of Frontier War (1898)
- River War: An Historical Account of The Reconquest of the Soudan (1899)
- Savrola, a Tale of the Revolution in Laurania (1900) – einasta skaldsøgan eftir Churchill
- London to Ladysmith via Pretoria (1900)
- Ian Hamilton's March (1900)
- Mr. Brodrick's Army (1903)
- Lord Randolph Churchill (1906)
- My African Journey (1908)
- Liberalism and the Social Problem (1909)
- The People's Rights (1909)
- Irish Home Rule (1912)
- The World Crisis 1911-1918 (1923-31, 6 bind)
- The Aftermath (1929)
- My Early Life (1930)
- India (1931)
- The Unknown War (1931)
- Amid These Storms (1932)
- The Great War (1933-34, 3 bind)
- Great Contemporaries (1937)
- While England Slept (1938)
- Marlborough: His Life and Times (1933–38)
- Step by Step (1939)
- Britain's Strenght (1940)
- Blood, Sweat and Tears (1941)
- On Human Rights (1941)
- The Unrelenting Struggle (1942)
- The end of the Beginning (1943)
- Onwards to Victory (1944)
- Foreign Policy (1944)
- The Dawn of Liberation (1945
- Into Battle (1945)
- Secret Session Speeches (1946)
- Victory (1946)
- Painting as Pastime (1948)
- The Sinews of Peace (1948)
- The Second World War (1948-53, 6 bind).
- Europe Unite (1950)
- Into the Balance (1951)
- Stemming the Tide (1953)
- A History of the English-Speaking Peoples (1954-58, 4 bind)
- The Unwritten Alliance (1961)
- Heroes of History (1968)
- The Roar of the Lion (1969)
- Young Winston's Wars (1972)
- The Collected Works of Sir Winston Churchill (1973-74, 34 bind)
- If I Lived My Life Again (1974)
- Winston Spencer Churchill: His Complete Speeches, 1887-1963 (1974, 8 bind)
- The Collected Essays of Sir Winston Churchill (1976, 4 bind)
- Churchill and Roosevelt (1984, 3 bind, med Franklin D. Roosevelt)
- The Churchill-Eisenhower Correspondence, 1953-1955 (1990)
- The Churchill War Papers: At the Admiralty: September 1939-May 1940 (1993)
Keldur[rætta | rætta wikitekst]
- ↑ Jenkins, pp. 20–21


text:
Fráboðanir um illgerðir ímóti útlendingum í Bretlandi eru vaksandi, og serliga unga fólkið í bretlandi eru ill, tí at ein stórur meiriluti av teimum atkvøddu fyri at vera verandi í ES.
Tað byrjaði við, at David Cameron gjørdi eina roynd at savna sín egna flokk, og tað endaði við, at alt Evropa er í bíðistøðu. Ongin veit hvat verður tað næsta, og um ES fer at megna at steðga vaksandi stuðlinum, sum nógvar ES skeptiskar rørlsur hava í Evropa.
Í Bretlandi eru stórar innanhýsis flokstrætur í báðum teimum stóru flokkunum. Í arbeiðaraflokkinum er misálit ímillum tingliminir á formaninn, Jeremy Corbyn, sum sjálvur hevur boðað frá, at hann ikki leggur frá sær.
Í nýggjastu Dimmalætting er størri grein um fylgjurnar í Evropa eftir Brexit. Dimmalætting hevur eisini tosa við føroyingar, ið búgva í bretlandi, um støðuna í bretlandi eftir valið.


text:
Fyrst gevur Mentamálaráðið skúlastjóranum í Sankta Frans skúla munnkurv, tí tað “ikki hóskar seg” at hann blandar seg upp í málið um skúlabygnaðin í Tórshavnar kommunu. Ein gøla fyri fólkaræðið. Skúlastjórin hevur talufrælsi, og vit borgarar, hava rætt til at hoyra hansara argumentasjón.
Fáar dagar seinni, kemur fram í Degi og viku, at MMR, uttan at hava kunnað skúlaleiðslur og lærarar, hava broytt próvtalsmetingina fyri fráfaringarroyndir fólkaskúlans í støddfrøði í ár, soleiðis at tað, sum tú í fjørð fekst eitt 2 – og sjálvt eitt 4 tal - fyri, nú er dumpikarakterur!
Tá ið næmingar fara til próvtøku í 8.flokki, er hetta ein fyrireiking til veruligu og galdandi próvtøkurnar í 9. flokki. Sostatt vil ein næmingur, ið í 8. flokki hevur fingið 4 í støddfrøði, vita, at hann liggur langt frá at dumpa! Hetta er fyrireikingin – og sannkenningin – hann hevur fingið í 8. flokki. Hann kann vænta sær eina roynd á nøkurlunda sama støðið í 9. flokki.
Tað, at MMR velur at broyta próvmetingarháttin, soleiðis at tað, sum tú kundi fáa eitt 4 tal fyri í fjørð, nú er dumpikarakterur, UTTAN at kunna skúlaleiðslurnar um hetta í góðari tíð áðrenn, er undir alt lágmark! Hetta er at vanvirða tey ungu, ið skulu brúka sítt prógv (og próvtal) til at søkja á miðnámsskúla við.
Vóru tað vaksin fólk, hetta gekk út yvir, varð tað ongantíð góðkent, tí tey vaksnu høvdu mótmælt hesum uppá tað kraftigasta. MMR taka ikki tey ungu í álvara, annars høvdu tey ongantíð framt eina tílíka broyting, uttan at kunna skúlarnar (og sjálvsagt næmingarnar) um hetta í góðari tíð áðrenn, soleiðis at roknilærarar, saman við teim ungu, kundu fyrireika seg uppá hesa broyting.
Ung, ið eru von at fáa 4 i støddfrøði, og ið ætla sær á miðnámsskúla, høvdu havt møguleikan at lagt eyka orku í støddfrøðina, eitt nú við at leita sær eyka hjálp o.s.fr. Nú risikera tey at dumpa og ikki at sleppa inn á miðnámsútbúgvingina, sum tey høvdu ætlað sær.
Avgerð Mentamálaráðsins er ódemokratisk, vanvirðilig – og tykist eisini forhastað.
Tey ungu, sum eru von at fáa toppkarakterir í støddfrøði, verða neyvan rakt – men tað er grov, manglandi virðing fyri teimum, ið vanliga klára seg til eitt 2 – ella 4 tal, ikki at hava givið teimum møguleikan at standa!
Hví MMR ikki kann bíða við hesi broyting til næsta ár, soleiðis at tey ungu, sum nú ganga í 8. flokki, hava møguleikan, fyri saman við lærarum sínum at fyrireika seg til hetta, undrar meg stórliga. Hvør er grundgevingin fyri hesum??
Eg sakni, at skúlaleiðslurnar koma upp á banan og vísa sína ónøgd við hesa ódemokratisku avgerð!


text:
Í gjár bleiv Ringo Starr 77 ár, og fyrrverandi Beatles-trummarin kemur við eini nýggjari útgávu í september. Paul McCartney verður við á tveimum av løgunum.
Ringo Starr bleiv 77 ár fríggjadagin, og hann hátíðarhelt dagin við at kunngera, at ein nýggj útgáva kemur 15. september. Hetta verður 19. soloútgáva hjá Ringo Starr, og hon fær heitið ”Give More Love”. Og Paul McCartney skal vera við á tveimum av løgunum.
”Vit eru vinmenn enn,” sigur Ringo Starr við Reuters um Paul McCartney. Teir báðir eru teir einastu av The Beatles, sum enn eru á lívi.
”Hann ferðast nógv og hevur sítt egna lív. Eg ferðist eisini nógv og geri plátur, og hann var í býnum, so eg ringdi til hann og segði honum, at eg hevði onkran sang, hann kundi spæla við í.”
Ringo Starr sigur, at Paul McCartney er ”mest melodiski bassspælari í verðini” og at hann elskar mátan, hann spælir uppá.
Tá The Beatles fóru hvør til sítt í 1970, fór Ringo Starr eins og hinir tríggir at gera sínar egnu soloútgávur. Tær hava tó ikki verið eins væl umtóktar og tær hjá hinum trimum beatlunum.
Kelda: Reuters


text:
Verkætlan Heima er ikki til - ferðafrásagnir K.O. Viderøs
Bergur D. Hansen
Við støði í teirri hevd, sum evropeiskar ferðafrásagnir byggja á, verða ferðafrásagnir K.O. Viderøs bókmentasøguliga bólkaðar og greinaðar.
Uppi í hesum er m.a. ein viðgerð og áseting av tekstslagi. Spurningurin um tekstslag snýr tó ikki einans um bólking, men um týdningin tekstslagið hevur fyri okkara hugsan um skaldskap og um eg’ið/frásagnarfólkið í skaldskapi.
Viderø ger upp við tey krøv, sum galdandi eru fyri bæði skaldsøguna og fyri siðbundnu ferðafrásøgnina, hann skapar eitt nýtt fleirtáttað tekstslag. Ein tesa í verkætlanini er, at tað í ferðafrásagnum hansara ber til at eygleiða eina - at síggja til - paradoksala gongd: hann heldur fast um sín føroyska uppruna, men leitar samstundis burtur frá Føroyum og føroyskari mentan, og hann skapar í hesi leitan síni eitt egið mál og í grundini sína egnu tíð og sítt egna stað – sín egna bachtinska kronotop.
Við tilvísing til amerikanska bókmentafrøðingin Dennis Porter kann hetta lýsast sum eitt slag av øvugtum “mapping”, har Viderø – í staðin fyri at leggja tað fremmanda undir seg – villist og broytist, men uttan at siga grundleggjandi tilverutulkingar úr einari farnari tíð frá sær. Úr hesum sprettur eksistentiella tyngdin í ferðafrásagnum hansara.
Tá ræður um myndamál, brúkar Viderø serliga samanburðir, t.d. verður tað fremmanda og ófrættakenda borið saman við okkurt kent og heimligt. Tilsipingarnar til aðrar tekstir eru mangar (Bíblian, Nietzsche, Spinoza, Schopenhauer, Spengler, griksk epos, kvæði, sagnir o.s.fr.), og tær verða endurtiknar aftur og aftur og virka sum leiðmotiv og sum eitt slag av rýmingar- og sambindingarleiðum. Men hvagar? Hvør var grundleggjandi drívmegin í leitan Viderøs? Hvat var endamálið, hvat dró hann út í heim og inn í seg sjálvan? Og verður hetta orðað í ferðafrásagnum hansara?


text:
Tuesday, March 26, 2013
Føroyingar við á framsýning í Hjørring
Leygardagin læt upp ein jubileumsframsýning í Hjørring í Vendsyssel Kunstmuseum í sambandi við fimti ára føðingardag savnsins. Framsýningina "Tíð og tekin" hevur listamaðurin Svend-Allan Sørensen kuraterað við eini samanseting millum verk hjá savninum og verk hjá 9 donskum samtíðarlistafólkum: Gitte Bach, Milena Bonifacini, Dorte Buchwald, Malene Hartmann, Søren Jensen, Søren Martinsen, Knud Odde, Daniel Svarre og Ida Sønder Thorhauge. Vit kenna Svend-Allan Sørensen frá fleiri framsýningum í Steinprenti, har hann hevur havt fleiri arbeiðsuppihald og á framsýningini kenna vit fleiri verk aftur, sum eru framleidd í Steinprenti, m.a. síggja vit ta framúrskarandi portrettmyndina av Steffani Danielsen, sum Knud Odde gjørdi og eisini er eitt einastandandi vakurt steinprent hjá Hansinu Iversen við umframt myndir hjá Fríðu Matras Brekku, Torbirni Olsen, Bárði Jákupsson, Tróndi Patursson og Mikines.
Vendsyssel Kunstmuseum
Kurator Svend-Allan Sørensen, Hansina Iversen saman við tveimum donskum listakvinnum
Framsýningin sær spennandi út, uttast til høgru er ein mynd hjá Hansinu Iversen
Aftast síggja vit Steffan Danielsen í steinprenti hjá Knud Odde
(KP)
Posted by Listin at 3:59 PM
Labels: Framsýningar, Myndlist


text:
Tað gongur framvegis væl hjá útróðrarbátunum. Í gjár vóru tveir úti hóast harðan streym og teir gjørdu ein góðan túr.
Bæði Líhamar og Kallanes høvdu eitt stað millum 10.000 og 11.000 pund í gjár, bleiv mett hjá NFCS, har teir landa.
Teir landaðu seint seinnapartin. Líðhamar hevði 55 stampar við hendan túrin.
Harði streymurin gjørdi, at aðrir útróðrabátar ikki vóru úti í gjár.
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...